Siasatan kes rogol Paul Yong tidak berat sebelah
Oleh ASLIZA MUSA

28 September 2021, 7:42 pm
IPOH – Seorang pegawai polis memberitahu Mahkamah Tinggi di sini hari ini bahawa dia berpendapat bekas Exco kerajaan negeri, Paul Yong Choo Kiong terlibat dalam kes merogol pembantu rumahnya.
Asisten Superintenden Yap Siew Cheng yang merupakan pegawai penyiasat berkata, kenyataan itu dibuat berdasarkan siasatan yang dilakukan berhubung kes tersebut.
Saksi ke-23 itu memberitahu, siasatan pihaknya turut mendapati semua maklumat yang diberikan mangsa termasuk segi tarikh dan masa kejadian adalah sepadan.
Menurut beliau, siasatan dan semakan yang dilakukan dengan syarikat telekomunikasi dan Kedutaan Besar Republik Indonesia (KBRI) juga adalah seragam.
Terdahulu, Datuk Rajpal Singh yang mengetuai pasukan pembelaan ketika soalan balas telah mencadangkan kepada Siew Cheng bahawa tertuduh tidak merogol mangsa dan wanita itu hanya mereka-reka cerita kerana ingin kembali ke negara asal selain tidak mahu bekerja sebagai pembantu rumah.
Siew Cheng juga tidak bersetuju dengan cadangan Rajpal bahawa siasatan yang dijalankannya adalah bersifat berat sebelah kerana gagal menyiasat isu-isu yang dibangkitkan tertuduh bahawa mangsa mungkin mempunyai masalah mental dan tertuduh telah dianiaya.

Katanya, dia telah menjalankan siasatan lengkap daripada pelbagai sudut termasuk merakam kenyataan saksi, siasatan di tempat kejadian dan semakan dengan syarikat telekomunikasi.
“Saya tidak setuju kerana saya telah menjalankan siasatan dengan lengkap sehingga mendapat arahan untuk tuduh (di mahkamah),” katanya. – K! ONLINE


Gadai gelang emas beli komputer riba anak
Oleh NABIL AIMAN NOR AZWAN

28 September 2021, 7:52 pm
PETALING JAYA – “Ibu sedih, ibu dah ikhtiar pinjam dekat siapa-siapa tapi tak dapat”.
Itulah perkongsian seorang wanita yang terpaksa menggadaikan gelang emas miliknya bagi membeli komputer riba buat anak yang bakal menduduki peperiksaan bulan hadapan.
Berdasarkan sebuah video berdurasi 19 saat yang dikongsikan oleh @ketapang80 di TikTok, dia berasa sangat kecewa walaupun sudah mengadaikan gelang emas tetapi wang untuk membeli komputer riba tersebut masih belum mencukupi.
“Semalam dia menangis orang tak bagi pinjam laptop, dia nak hadapi peperiksaan bulan depan, ibu terpaksa korbankan gelang emas untuk beli komputer riba kakak.
“Tapi sayang kak, masih tak cukup, ibu sedih dan dah ikhtiar pinjam dekat siapa-siapa tapi tak dapat, ibu menangis sepuas hati kerana tak boleh beli laptop kakak,” katanya dalam video itu.
Susulan daripada perkongsian itu, rata-rata orang ramai turut berasa sebak akan perkongsian wanita itu dan ada juga yang bermurah hati untuk membantu.

“Beruntungnya awak wahai anak, ada ibu yang sanggup berkorban apa-apa sahaja untuk awak, berbanding dengan diri saya ini yang akan memikirkan berkali-kali,” kata @Raudahsofiea.
“Boleh bagi akaun bank tak kakak, kami boleh beri seorang sedikit mengikut kemampuan dan moga-moga dengan cara ini dapat membantu akak untuk membeli laptop anak,”jelas @Hilda_Umairah.
“Kak dah ada laptop untuk anak ke? Saya ada laptop elok lagi guna untuk waktu belajar sahaja, kalau belum ada saya nak hadiahkan untuk anak-anak akak,” ujar @Nananaziema.
Terbaharu, di atas sumbangan orang ramai wanita itu telah mengucapkan ribuan terima kasih kepada individu-individu yang telah membantu meringankan beban yang dihadapinya. – K! ONLINE


Kampung Orang Asli di Cameron Highlands kena PKPD
Oleh AMREE AHMAD

28 September 2021, 7:19 pm
PUTRAJAYA – Tidak sampai tiga hari, sebuah lagi perkampungan masyarakat Orang Asli di Cameron Highland, Pahang dikenakan Perintah Kawalan Pergerakan Diperketatkan (PKPD) bermula lusa hingga 13 Oktober depan.
Ketua Pengarah Majlis Keselamatan Negara (MKN), Datuk Rodzi Md. Saad berkata, kawasan itu ialah Kampung Orang Asli Kuala Boh di Pos Menson dalam Mukim Ulu Telom yang berhampiran ladang teh Boh dan dihuni lebih 500 penduduk dari kalangan etnik Semai.
Katanya, setakat pagi ini, Jabatan Kesihatan Negeri Pahang merekodkan ada dua kes positif Covid-19 hasil saringan kontak bergejala susulan kemunculan Kluster Kampung Leryar yang berjiran.
“Sebelum itu, pada Sabtu lalu, Kampung Telimau di mukim tersebut telah diwartakan PKPD, manakala tiga lagi perkampungan yang berhampiran turut dilaksanakan semula buat kali kedua.
“Ia meliputi Kampung Sungai Kabuk, Kampung Sungai Tiang dan Kampung Sungai Chohong dalam mukim sama ekoran kematian kes indeks serta lonjakan baharu akibat kluster komuniti,” katanya dalam satu kenyataan hari ini. – K! ONLINE


Ketahui pemenang mingguan Liga Fantasi Kosmo!
Oleh KOSMO!

28 September 2021, 7:21 pm
Saingan Liga Fantasi Kosmo! untuk minggu keenam menutup tirai selepas berakhirnya aksi Crystal Palace menentang Brighton awal pagi tadi.
Para pengurus sebahagiannya gembira dengan percaturan yang dilakukan apabila pemain-pemain yang dipilih berjaya mempamerkan aksi terbaik menerusi gol dan umpanan gol yang dihasilkan sekali gus menyumbang banyak mata untuk pasukan.
Panel pemilihan Kosmo! berjaya memilih lima pasukan terbaik yang berjaya meraih mata tertinggi sepanjang aksi minggu kelima dan nantikan pengumumannya di akhbar Kosmo! esok. – K! ONLINE


Azlan Typewriter patah kaki ketika mendaki bukit
Oleh MOHAMMAD SHAHEMY AZMI

28 September 2021, 6:46 pm
PETALING JAYA – “Untuk kaki ‘hiking’, musim-musim hujan sekarang ini tak payahlah mendaki bukit atau gunung. Bahaya. Tengok kaki saya dah patah sekarang.”
Itu nasihat penyanyi Azlan Typewriter apabila kaki kirinya patah selepas tergelincir ketika melakukan aktiviti mendaki di Sungai Batangsi, Semenyih, Selangor, semalam.
Azlan atau nama lengkapnya Nor Azlan Rosle Sallehudin, 39, sewaktu dihubungi Kosmo! Online memberitahu, kejadian berlaku ketika dia bersama empat lagi rakannya hendak menuju ke sebatang sungai melalui cerun yang agak tinggi.
“Sebelum kejadian, saya bersama empat lagi rakan mendaki bukit di kawasan Sungai Batangsi sekitar pukul 9 pagi. Ketika dalam perjalanan turun, kami terlihat sebuah kawasan sungai yang sangat cantik.
“Ketika itu sudah masuk hampir waktu tengah hari. Ketika hendak ke sungai itu, tiba-tiba saya tergelincir akibat terpijak kawasan tanah licin sehingga menyebabkan saya terjatuh ke bawah cerun,” katanya.
Ujar penyanyi itu lagi, ketika jatuh, kakinya terhentak seketul batu yang agak besar sehingga mengeluarkan bunyi yang kuat.

“Saya dengar bunyi tulang kaki saya patah. Dalam hati saya sudah menjangkakan perkara itu (kaki patah), lebih-lebih lagi apabila melihat keadaan kaki yang sudah terkulai.
“Dalam keadaan kaki yang patah, saya yang dibantu rakan-rakan sedaya upaya untuk naik semula ke atas. Mujur ketika itu salah seorang rakan membawa kereta dan kami bergegas ke Hopital Kajang untuk mendapatkan rawatan,” katanya.
Menurut Azlan, doktor yang merawatnya memberitahu, bahagian buku lali dan tulang di belakang kaki kirinya patah dan perlu menjalani pembedahan.
“Doktor nasihatkan saya supaya mendapatkan rehat di rumah. Soal kerja, ada beberapa perkara yang telah dipersetujui lebih awal dan saya tidak boleh batalkannya. Tidak sedap pulak.
“Pada saya selagi saya mampu, saya akan kerja. Tapi rehat tetap rehat. Insya-Allah semuanya akan baik-baik sahaja,” ujar Azlan.
Dalam pada itu, pelantun lagu Lagu Untukmu itu bersyukur kerana tidak mengalami sebarang kecederaan serius selain bernasib baik kerana mempunyai kawan-kawan ketika kejadian malang tersebut berlaku. – K! ONLINE


Pelanggan terkejut lihat wanita bogel dalam kenderaan terpakai
Oleh KOSMO!

28 September 2021, 7:00 pm
PENSACOLA, Florida – Seorang pelanggan yang mengunjungi sebuah premis menjual kenderaan terpakai terkejut apabila melihat seorang wanita sedang berbogel sambil melakukan perkara tidak senonoh di tempat duduk belakang sebuah kenderaan di situ, lapor akhbar Daily Star semalam.
Pasukan polis di Florida dipanggil Rabu lalu selepas menerima  aduan  seorang wanita berada di tempat duduk belakang kenderaan terpakai jenis Jeep Wrangler 2010 yang diparkir di luar premis Bob Tyler Toyota di Pensacola.
Seorang pelanggan membuat aduan kepada pegawai jualan selepas melihat ‘seorang wanita berada di dalam kenderaan tersebut yang berada di lot jualan.’
Alexis King, 37, sedang berbogel ketika pengurus jualan kedai tersebut membuka pintu kereta terbabit.
Sebaik sahaja King keluar daripada kenderaan itu dan meninggalkan lokasi terbabit, pekerja di situ menyedari baahwa bahagian dalaman kenderaan Jeep itu mengalami kerosakan termasuk radio selain kesan darah haid pada bahagian tempat duduk belakang.
Seorang pengurus menganggarkan kerosakan yang dibuat King berjumlah AS$1,300 (RM5,443).

King didakwa atas kesalahan merompak, jenayah salah laku dan memberikan maklumat palsu kepada polis.
Dia kini ditahan di penjara daerah Escambia dengan ikat jamin berjumlah AS$7,000 (RM29,309). – AGENSI


Tular gadis bertudung ligat menari
Oleh KOSMO!

28 September 2021, 6:30 pm
JAKARTA – Sebuah klip video memaparkan aksi  sekumpulan remaja perempuan yang lengkap berhijab leka menari di sebuah kafe menjadi tular di media sosial, lapor laman Suara.com semalam.
Memetik laporan laman portal berita Solopos,com, aksi kumpulan warga muda yang asyik menari diiringi alunan muzik  itu dirakam oleh salah seorang pengunjung yang kemudiannya dimuat naik menerusi akaun TikTok @ratuchintyaa.
Pengguna akaun tersebut kemudian menggelar aksi tersebut sebagai ‘dugem halal’ yang bermaksud kelab malam ‘halal’ memandangkan pengunjungnya tidak perlu mabuk.
Menerusi rakaman video berdurasi 15 saat itu, kelihatan ramai gadis bertudung yang leka menari, menyebabkan netizen berkongsi pendapat menerusi ruang komen.
“Saya juga merupakan gadis berhijab dan pada pandangan saya, lebih baik tidak pakai hijab jika mahu berkelakuan sesuka hati,” tulis seorang netizen.
“Salah satu tanda kiamat, orang tidak mempedulikan apa yang halal dan apa yang haram,” tulis  netizen lain.

Namun, sebilangan netizen lain yang mengatakan bahawa jangan menghukum orang lain hanya daripada sudut luaran.
“Jangan menilai orang kerana kita belum tahu keadaan sebenarnya. Fikir positif dan sama-sama perbaiki diri.
“Ini mungkin seperti menonton konsert, jangan masuk campur urusan orang lain,” demikian kata seorang pengguna laman sosial.
Video tersebut sehingga kini sudah ditonton lebih 50,000 kali dengan 37,000 tanda suka dan 3,000 komen. – AGENSI


PGA rampas 6.3 tan beras Siam dalam pasar
Oleh YATIMIN ABDULLAH

28 September 2021, 6:19 pm
TUMPAT – Batalion 7 Pasukan Gerakan Am (PGA) merampas 6.3 tan beras Siam yang dijual oleh peniaga-peniaga di sekitar Pasar Wakaf Bharu di sini semalam.
Rampasan beras bernilai RM25,380 yang dijalankan menerusi Op Khas bermula pukul 6.30 pagi hingga 8 pagi itu turut menahan sembilan peniaga bagi membantu siasatan berkait dengan perkara tersebut.
Pegawai Pemerintah Batalion 7 PGA, Superintendan Azhari Nusi berkata, kesemua individu yang ditangkap berusia 43 hingga 69 tahun itu merupakan peniaga yang menjual beras tersebut di pasar berkenaan.
Menurutnya, hasil maklumat risikan dan pemerhatian mendapati, kesemua stok bekalan beras Siam itu dihantar oleh penghantar atau ‘runner’ yang diupah untuk mengangkut beras seludup dari sempadan negara kepada peniaga-peniaga tersebut.
“Siasatan awal mendapati ‘runner’ beras meraih upah sebanyak RM20 hingga RM30 bagi setiap perjalanan penghantaran bekalan beras ke lokasi yang dituju.
“Selain itu, mereka juga menggunakan kereta dan motosikal untuk mengangkut beras dalam kuantiti yang sedikit,” katanya dalam satu kenyataan di sini hari ini. – K! ONLINE


Penternak biar lembu berkeliaran didenda RM4,400
Oleh NOR AINNA HAMZAH

28 September 2021, 6:55 pm
JEMPOL- Seorang penternak lembu dikenakan kompaun RM4,400 oleh Majlis Perbandaran Jempol (MPJL) selepas didapati membiarkan ternakan berkeliaran pada 23 September lalu.
Yang Dipertua MPJL, Raja Norazli Raja Nordin berkata, pemilik haiwan berkenaan dikenakan tindakan dalam operasi ternakan terbiar yang dilakukan oleh Bahagian Penguatkuasaan MPJL di Jalan Serting Hilir-Tembangau dan Simpang Felda Lui Timur.
Menurutnya, dalam operasi di bawah Enakmen Melarang Kerbau dan Lembu Kawasan-Kawasan Larangan 1971 berkenaan, pihaknya telah menangkap lima ekor lembu kerana didapati berkeliaran di jalan raya dan kawasan awam.
“Bagaimanapun empat lembu yang ditangkap telah dituntut oleh pemiliknya pada 24 September lalu setelah membayar kompaun maksimum dan kos jagaan,” katanya dalam kenyataan hari ini.
Raja Norazli berkata, seekor lagi lembu belum dituntut dan sekiranya masih tidak dituntut sehingga Khamis ini, haiwan berkenaan akan dilupuskan.
“Semoga tindakan ini dapat memberikan pengajaran kepada semua pemilik haiwan ternakan untuk menjaga haiwan masing-masing supaya tidak menyebabkan masalah keselamatan dan kacau ganggu kepada orang ramai,” katanya. – K! ONLINE


Berbaur sinikal, Nam Ron tayang badan demi raih sejuta pengikut IG
Oleh HARYATI KARIM

28 September 2021, 6:40 pm
PETALING JAYA – Pelakon terkenal Nam Rom mengejutkan peminat apabila menayang badan demi meraih sejuta pengikut dalam akaun Instagramnya.
Nam Ron atau nama sebenarnya Shahili Abdan, 52, dipercayai memuat naik gambar berkenaan sebagai sindiran sinikal terhadap trend stesen televisyen yang memilih pelakon berdasarkan jumlah pengikut media sosial berbanding bakat lakonan.
“Menyahut cabaran stesen televisyen dan sesetengah penerbit yang mahukan sekurang-kurangnya sejuta pengikut dalam media sosial.
“Road to 1 million followers (Menuju ke satu juta pengikut). Foto bogel penuh akan disiarkan sekiranya sasaran tercapai sebelum 2022,” kata Nam Ron sinis.
Rata-rata peminat tidak mengambil serius tentang aksi ‘separuh bogel’ Nam Ron itu, sebaliknya ramai menyifatkannya sebagai bahan jenaka dan sindiran.
“Kelebihan lelaki, kami boleh tayang dada bogel dan tidak dikatakan lucah berbanding wanita,” tulisnya.

Setakat ini, Nam Ron yang juga pengarah filem One Two Jaga itu sudah menggenggam lima anugerah berprestij antaranya, Pelakon Lelaki Terbaik dalam Festival Filem Malaysia ke-29 menerusi filem Redha.
Pelakon yang sudah 32 tahun berkecimpung dalam dunia seni itu setakat ini memiliki 107,000 pengikut dalam Instagram.
Sebelum ini, isu yang sama pernah dibangkitkan oleh rakannya yang juga seorang pelakon berkaliber, Amerul Affendi pada tahun lalu.
Amerul meluahkan kekesalan apabila menyedari stesen televisyen tidak mahu mengambilnya berlakon selagi pengikut media sosial tidak mencecah angka 500,000 orang.
Selepas lantang bersuara tentang isu tersebut dan meluahkan kebimbangannya terhadap masa depan sebagai pelakon, jumlah pengikut Instagram Amerul menunjukkan peningkatan apabila kini dia memiliki 302,000 pengikut. – K! ONLINE


‘Terima kasih rakam, maaf atas segala kesalahan.’ – Ahmad Marzuk
Oleh KOSMO!

28 September 2021, 6:46 pm
PETALING JAYA – Datuk Ahmad Marzuk Shaary memberitahu, dia mengambil tanggungjawab di atas teguran beberapa pihak berhubung tindakan pemandunya yang didakwa memotong barisan di laluan garisan berkembar seperti yang tular baru-baru ini.
Timbalan Menteri di Jabatan Perdana Menteri (Hal Ehwal Agama) itu turut berterima kasih kepada yang merakam dan menegur kesalahan tersebut sama ada secara terus atau melalui komen di media sosial.
Katanya, sebagai insan yang tidak sempurna, dia mengambil tanggungjawab atas teguran dan menjadikannya sebagai penambahbaikan buat diri dan kakitangannya.
“Staf saya telah dipanggil memberi keterangan kepada polis dan saya serahkan sepenuhnya kepada pihak berkuasa untuk tindakan sewajarnya.
“Sekiranya dikenakan hukuman, semoga ia menjadi asbab kebaikan dan penambahbaikan buat beliau dan saya sendiri. Biarlah hukuman itu di atas dunia, andai dengan sebab itu, ia melepaskan kami dari hukuman di akhirat,” katanya dalam satu hantaran di laman Facebook rasminya hari ini.
Terdahulu, tular di media sosial sebuah video memaparkan sebuah Toyota Alphard berwarna hitam memotong kenderaan lain di garisan berkembar.

Tindakan pemandu MPV itu dilihat hanya mementingkan diri sendiri apabila cara pemanduannya membahayakan nyawa pengguna jalan raya yang lain.
Menurut Ahmad Marzuk, dia memohon maaf di atas isu yang timbul dan semoga kejadian itu memberi peluang untuk mereka terus menjalankan tugas dengan jujur dan berintegriti demi rakyat Malaysia.
Tambahnya, setiap orang tidak lari dari kesalahan dan perlu ada insan lain yang menegur kesalahan tersebut. Setiap teguran adalah penambahbaikan, terutama kepada seorang pemimpin. – K! ONLINE


Pemandu teksi, Orang Asli terima bantuan fidyah RM1.9juta
Oleh ISKANDAR SHAH MOHAMED

28 September 2021, 6:29 pm
SHAH ALAM – Pemandu teksi dan masyarakat Orang Asli (OA) yang terjejas akibat pandemik Covi-19 dibantu menerusi pengagihan wang fidyah berjumlah RM1.9 juta.
Pengagihan dilakukan Majlis Agama Islam Selangor (MAIS) disalurkan kepada 3,550 ahli Gabungan Pertubuhan Teksi, Kereta Sewa, Limosin dan Teksi Lapangan Terbang SeMalaysia (GTSM) dan 675 keluarga OA yang beragama Islam.
Pengerusi MAIS, Tan Sri Abdul Aziz Mohd. Yusof berkata, kesemua 4,225 penerima sumbangan fidyah itu masing-masing merangkumi pengagihan berjumlah RM1.7 juta kepada GTSM dan RM135,000 untuk OA.
“Bagi ahli GTSM, mereka menerima bantuan wang tunai sebanyak RM500 setiap keluarga manakala masyarakat OA pula menerima wang RM200 beserta pek makanan asasi bernilai RM100 seperti beras, tepung dan minyak masak,” katanya di sini, hari ini.
Pada majlis itu, Abdul Aziz menyerahkan replika cek kepada wakil GTSM dan Penggerak Masyarakat Orang Asli Selangor dan MAIS sudah meluluskan permohonan fidyah berjumlah RM7.5 juta setakat ini. – K! ONLINE


Bukan semua warga emas ada masalah memandu
Oleh KOSMO!

28 September 2021, 7:06 pm
PETALING JAYA – Warga emas bukanlah golongan yang sering terlibat dengan kesalahan lalu lintas seperti yang didakwa dan mereka juga perlu mempunyai lesen memandu untuk bergerak bagi menguruskan kehidupan seharian.
Presiden Persatuan Pengguna Melayu Malaysia (PPMM), Che Hassan Che Johan berkata, peratusan warga emas yang melakukan kesalahan lalu lintas boleh dibilang dengan jari walaupun tidak dinafikan masih ada golongan itu yang berbuat demikian.
Katanya, kepentingan lesen memandu untuk warga emas perlu dilihat daripada sudut menyeluruh walaupun ada di antara mereka yang masih mengendalikan kenderaan pada usia 70 tahun dan lebih.
“Ada kakitangan kerajaan berjawatan rendah dan tinggi yang sudah bersara masih perlu mencari rezeki selain mengharapkan duit pencen.
“Bagaimanapun pula bagi mereka yang bekerja kampung seperti menoreh getah dan ladang sawit yang perlu membawa kenderaan walaupun motosikal kapcai,” katanya dalam satu kenyataan semalam.
Beliau mengulas mengenai cadangan Pengarah Jabatan Siasatan dan Penguatkuasaan Trafik Bukit Aman, Datuk Azisman Alias yang mahu kerajaan mengehadkan pengeluaran lesen memandu kepada warga emas.

Menurut Azisman, cadangan itu dibuat susulan hasil kajian pihaknya mendapati peningkatan umur ketika memandu menjadi penyumbang kepada kemalangan jalan raya yang disebabkan oleh masalah kesihatan dihadapi pemandu berusia.
Menurut Che Hassan, berdasarkan statistik April tahun lalu, kadar kematian membabitkan penunggang motosikal masih tinggi iaitu 3,118 daripada 4,634 kemalangan jalan raya yang disebabkan oleh menunggang laju, tidak mematuhi lampu isyarat dan berlumba.
Tambahnya, ramai dalam kalangan mereka merupakan penghantar makanan yang dikatakan mengejar trip sehingga mengabaikan ciri-ciri keselamatan ketika berada di atas jalan raya.
“Kerajaan harus bertindak dengan memperketatkan syarat-syarat untuk penunggang motosikal terutamanya membabitkan penghantar makanan dengan memberi kursus kesedaran sebelum dibenarkan bekerja,” katanya.
Ujar Che Hassan, kerajaan juga wajar menggantung lesen memandu kepada mereka yang melanggar undang-undang jalan raya lebih dari tiga kali dan bukannya pukul rata kepada semua pengguna yang mengikut peraturan.
“Jika menyebabkan kematian berpunca daripada pengaruh arak dan dadah ketika memandu maka hukuman penjara seumur hidup atau hukuman mati mondatori patut dikenakan,” katanya.
Menurut Che Hassan, pihak berkuasa tak sepatutnya bimbang kepada warga emas yang masih sihat walaupun ramai yang telah meninggal dunia akibat Covid-19.
“Sebagai contoh mantan Perdana Menteri, Tun Dr. Mahathir Mohamad masih boleh memandu dengan baik walaupun usianya telah mencecah 96 tahun,” katanya. – K! ONLINE


Mayat wanita disyaki dibunuh ditemui dalam kedai
Oleh EDDY AQMAL MOHAMED HAMIDI

28 September 2021, 6:12 pm
KAJANG – Pemeriksaan bagi menjejaki bau busuk di sebuah premis kedai makan di Bandar Rinching, Semenyih, di sini hari ini membawa kepada penemuan mayat seorang wanita yang dipercayai telah mati dibunuh.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima panggilan berhubung penemuan mayat tersebut pada pukul 7.33 pagi daripada orang awam yang mendakwa terhidu bau busuk dari dalam premis tersebut.
“Pemeriksaan di lokasi telah menemui mayat seorang wanita warga Indonesia berusia awal 50-an dalam keadaan tidak berpakaian dengan diselimuti kain.
“Menurut saksi yang berada di tempat kejadian, kali terakhir mangsa dilihat adalah pada hari Sabtu lalu ketika dia berniaga di kedai makan itu,” katanya dalam satu kenyataan hari ini.
Menurut Mohd. Zaid, pihaknya masih menyiasat motif serta punca kejadian dan mayat mangsa telah dihantar ke Bahagian Perubatan Forensik Hospital Serdang untuk proses bedah siasat bagi mengetahui punca kematian.
“Mereka yang mempunyai maklumat berhubung kejadian ini diharap tampil membantu pihak polis dengan menghubungi mana-mana balai polis yang terdekat atau berhubung terus dengan pegawai penyiasat kes Asisten Superintendan Mohd. Faizal di talian 011-33319871.

“Kes disiasat mengikut Seksyen 302 Kanun Keseksaan kerana membunuh,” tegas beliau.- K! ONLINE


Firdaus Wong wakil Malaysia sebelum jadi pendakwah
Oleh NABIL AIMAN NOR AZWAN

28 September 2021, 5:33 pm
PETALING JAYA – Tidak dinafikan nama pendakwah terkenal Firdaus Wong kini antara yang menjadi sebutan berhubung dengan pendedahahan kisah gangguan seksual melibatkan individu terkenal.
Bagaimanapun, ramai yang tidak mengetahui bahawa sebelum memeluk agama Islam dan menjadi pendakwah, Firdaus sebenarnya merupakan seorang pemain bola sepak.
Perkara tersebut dikongsikan sendiri oleh Firdaus menerusi saluran Telegram miliknya sambil menunjukkan pas pemain ketika mewakili skuad kebangsaan dalam sebuah kejohanan.
“Ini sahaja jadi kenangan diberikan peluang mewakili skuad bola sepak kebangsaan bawah 20 Tahun dalam Kelayakan Piala Asia pada 2002 dan menjadi satu-satunya pemain berbangsa Cina dalam pasukan.
“Masa itu masih belum Islam dan antara pemain yang saya masih ingat dalam skuad ialah Safee Sali, Fadzli Saari, Sani Anuar Kamsani.
“Jurulatih kami pada waktu itu ialah Jorvan Vieira dari Brazil dibantu oleh Coach Lim Chuan Chin,” kongsinya semalam.

Firdaus Wong berkata, ia merupakan kali kedua dia mewakili skuad kebangsaan selepas mewakili skuad bawah 17 tahun pada 1998 untuk kelayakan Piala Asia bawah 17 tahun di Myanmar.
Selain itu, dia turut berkongsi tentang penglibatannya dalam Kejohanan Piala Nike 1998 apabila mewakili pasukan Kuala Lumpur.
“Gambar ini semasa Kejohanan Piala Nike 1998 di PULAPOL. First game kami, KL belasah Sarawak. Posisi saya waktu itu adalah ‘stopper’ tetapi terlibat dalam ‘set-pieces corner dan aksi ‘free kick’,” katanya. – K! ONLINE.


Ribut petir, hujan lebat landa 13 negeri hingga malam ini
Oleh NABIL AIMAN NOR AZWAN

28 September 2021, 5:55 pm
PETALING JAYA – Beberapa kawasan di 13 buah negeri berdepan amaran ribut petir serta hujan lebat sehingga pukul 9 malam, hari ini.
Jabatan Meteorologi Malaysia (MetMalaysia) dalam satu kenyataan di Facebooknya berkata, cuaca tidak menentu itu diramal akan melibatkan seluruh negeri Perlis, Kedah, Pulau Pinang dan Perak.
Sementara itu di Kelantan, ia melibatkan kawasan Machang, Kuala Krai dan Gua Musang, manakala di Terengganu kawasan yang terjejas ialah Besut, Setiu, Hulu Terengganu,Dungun dan Kemaman.
Bagi negeri Pahang pula ialah Tanah Tinggi Cameron, Lipis, Raub, Jerantut, Bentong, Temerloh, Bera dan Rompin.
“Di Selangor pula kawasan yang terkesan di Sabak Bernam, Hulu Langat dan Sepang.
“Bagi negeri Johor pula di Tangkak, Segamat, Muar, Kulai, Johor Bahru dan termasuk seluruh negeri Melaka dan Negeri Sembilan,” katanya hari ini.

Keadaan itu juga dijangka berlaku di Sarawak melibatkan kawasan Kuching, Samarahan (Samarah dan Asajaya), Betong, Sarikei, Sibu, Bintulu (Tatau), Miri (Marudi) dan Limbang.
Turut akan mengalami hujan lebat di beberapa kawasan di Sabah iaitu Pedalaman (Sipitang), Pantai Barat (Kota Belud), Sandakan (Beluran) dan Kudat (Kota Marudu). – K! ONLINE


LHDN jamin data, maklumat diselia mereka selamat
Oleh MOHD. HUSNI MOHD. NOOR

28 September 2021, 6:01 pm
CYBERJAYA – Lembaga Hasil Dalam Negeri (LHDN) memberi jaminan bahawa semua data dan maklumat yang berada dalam simpanan mereka adalah selamat.
LHDN menerusi satu kenyataan berkata, data dan maklumat itu dijamin selamat kerana ia dilindungi dengan teknologi keselamatan data yang diiktiraf sekali gus menafikan laporan kononnya berlaku kebocoran data seperti didakwa sebuah portal.
“Siasatan dalaman telah dijalankan dan mendapati tidak berlaku sebarang kebocoran data dan maklumat seperti yang didakwa,” katanya hari ini.
LHDN menjelaskan, pihaknya hanya merupakan pengguna dan bukannya pemilik kepada sistem myIDENTITY tersebut.
“LHDN kini sedang bekerjasama dengan pihak JPN dan Agensi Keselamatan Siber Negara (NACSA), Majlis Keselamatan Negara (MKN) bagi melihat semua kemungkinan berkenaan dakwaan ini.
“LHDN amat kesal dengan laporan dan dakwaan berkenaan kerana ia boleh menghakis keyakinan orang ramai khususnya pembayar cukai terhadap keselamatan data dan maklumat mereka,” katanya. – K! ONLINE


Ali Idrees nama anak ketiga Izreen Azminda
Oleh HARYATI KARIM

28 September 2021, 5:56 pm
PETALING JAYA – Pelakon Izreen Azminda memilih nama Ali Idrees untuk anak ketiganya yang dilahirkan seminggu lalu di sebuah hospital swasta di Kuala Lumpur.
Pengumuman tersebut dibuat Izreen atau nama lengkapnya Izreen Azminda Aznam, 36, menerusi Instagramnya sebentar tadi.
“Hai, semua nama saya Ali Idrees Muhammad Radzi. Panggil Baby Ali sahaja okey,” tulis Izreen ringkas.
Ali dilahirkan secara pembedahan caesarean sama seperti dua anaknya sebelum ini dengan berat 2.87 kilogram.
“Selama ini yang berat itu mama, Ali kecil sahaja,” kata Izreen ringkas.
Sungguhpun begitu, pelakon yang popular dengan drama Tanggang Ayu itu masih belum bersedia untuk berkongsi wajah anak ketiganya kepada umum kerana bimbang dengan penyakit ain.

Menurut Izreen, berkemungkinan besar dia akan berkongsi wajah ahli keluarga terbaharunya itu selepas habis tempoh berpantang.
Bayi yang baru dilahirkan itu merupakan anak kedua hasil perkongsian hidup bersama pemuzik bebas, Muhammad Radzi Abdul Wahid atau dikenali sebagai Ude yang dikahwininya pada 8 Ogos 2017.
Hasil perkongsian hidup bersama Ude, Izreen dikurniakan seorang anak lelaki, Aaron Ibrahim yang kini berusia dua tahun.
Pelakon kelahiran Perlis itu turut memiliki seorang anak lelaki sulung, Muhammad Adrian Umar, 8, menerusi perkahwinan pertamanya dengan seorang jurukamera, Muhammad Riza Baharudin. – K! ONLINE


Lelaki bawa mayat ibu ‘bersiar-siar’
Oleh KOSMO!

28 September 2021, 6:00 pm
NASHVILLE, TENNESSEE – Seorang lelaki di  Tennessee, Amerika Syarikat diberkas polis kerana membalut mayat ibunya dengan kain kanvas dan membawanya ‘bersiar-siar’ menaiki trak ke seluruh negeri itu, lapor akhbar New York Post kelmarin.
Thomas Henshall Jr., 37, ditahan polis di Pusat Perubatan Jabatan Hal Ehwal Veteran di Nashville Sabtu lepas kerana membawa mayat ibunya dari daerah Hamilton sambil berhenti seketika untuk mengisi minyak, makan dan minum bersama teman wanitanya.
“Dia mendakwa ibunya telah membunuh diri dan mayatnya ditemui di sebuah kawasan hutan di Chattanooga,” kata polis Nashville.
Suspek turut memberitahu  polis bahawa dia mengambil teman wanitanya pada pagi Sabtu lepas dengan mayat ibunya yang sudah berada di dalam kenderaannya sebelum mereka berhenti seketika untuk makan, minum dan mengisi minyak.
Polis berkata, pasangan kekasih tersebut kemudiannya bersiar-siar sejauh  209 kilometer dari Pusat Perubatan Jabatan Hal Ehwal Veteran Nashville serta melalui beberapa buah hospital dan agensi pihak berkuasa.
Suspek memberitahu pegawai penyiasat bahawa ibunya, Danielle Bowen, 60 menembak diri sendiri ketika berada bersebelahan dengannya.

Bagaimanapun, suspek dilaporkan memberitahu kekasihnya bahawa dia menemui mayat ibunya di sebuah kawasan hutan.
Dia gagal memberitahu polis bagaimana ibunya boleh mendapatkan pistol tersebut.
Henshall didakwa atas kesalahan gagal melaporkan mayat ibunya dan mengganggu bukti polis.
Dia dipenjarakan  di Nashville, manakala ikat jamin ditetapkan sebanyak AS$80,000 (RM334,638). – AGENSI


Penganggur edar heroin tumpas
Oleh SAFINA RAMLI

28 September 2021, 5:39 pm
BALIK PULAU – Polis Pulau Pinang menahan seorang lelaki yang disyaki terlibat mengedar dadah jenis heroin di dua lokasi di negeri ini pada Jumaat lalu.
Penganggur berusia 36 tahun itu ditahan pasukan Jabatan Siasatan Jenayah Narkotik Pulau Pinang di tepi Jalan Tun Hussein On, Seberang Jaya pada pukul 4 petang.
Ketua Polis Daerah Barat Daya, Superintendan Kamarul Rizal Jenal berkata, pihaknya menemui dua bungkusan heroin seberat 907 gram bersama suspek yang dipercayai aktif dalam kegiatan itu sejak lima bulan lalu.
“Susulan tangkapan itu, polis telah menyerbu sebuah tapak parkir di sebuah kondominium di Golden Triangle di Relau, Bayan Lepas dan menjumpai lapan bungkusan dadah yang disimpan di dalam sebuah kereta jenis Chevrolet.
“Keseluruhan dadah dirampas di dua lokasi itu dianggarkan seberat 4.59 kilogram yang bernilai RM61,573,” katanya. – K! ONLINE


Ambil masa empat tahun hantar 4,000 nota terima kasih kepada polis
Oleh KOSMO!

28 September 2021, 5:30 pm
BANDAR RAYA NEW YORK – Seorang wanita meluangkan  masa selama empat tahun untuk menghantar nota ucapan terima kasih kepada anggota polis di Jabatan Polis New York (NYPD), lapor akhbar New York Post kelmarin.
Coretta James, 49, berkata,  dia  dalam misi untuk menulis dan memberikan nota tersebut kepada semua anggota polis di New York.
“Saya amat menghormati pasukan unit beruniform seperti tentera, anggota bomba dan polis.
“Mereka jarang mendapat ucapan terima kasih dan memerlukan galakan,” katanya yang menambah, ramai anggota unit beruniform yang kurang bersemangat dan bersara awal.
James berkata, idea untuk menulis nota itu timbul selepas dia menjadi sukarelawan dengan Jabatan Bomba New York (FDNY) untuk menghantar kad ucapan terima kasih kepada anggotanya yang ditugaskan di Iraq dan Afghanistan.
Dia kemudian mengambil keputusan untuk memberikan kad ucapan terima kasih kepada NYPD.

Sehingga kini, James telah menulis lebih 4,000 kad ucapan dan diberikan kepada anggota dan pegawai polis.
“Terdapat 36,000 anggota polis dan masih banyak kad yang perlu saya tulis,” kata James.
James yang merupakan seorang pengasuh, menulis kad-kad tersebut pada waktu malam dan pada hujung minggu. Dia juga turut menyediakan kad berbeza untuk setiap jawatan.
“Terima kasih di atas perkhidmatan anda di NYPD. Setiap kali anda menyarung pakaian seragam, anda meletakkan diri anda dalam risiko. Kami amat berterima kasih atas perkhidmatan anda,” demikian ucapan yang ditulis James pada kad yang diedarkannya.
Menurut bekas Ketua Transit NYPD, Joe Fox yang kini bersahabat baik dengan James, kad yang ditulis wanita itu merupakan satu ekpresi kebaikan yang bersifat peribadi antara seorang individu kepada individu lain.
Bagi James, dia sedar bahawa tindakannya itu mungkin dipandang serong oleh segelintir pihak.
“Saya bersedia untuk untuk dikecam namun ini bukan untuk saya, ia adalah untuk anggota  polis dan saya hanya mahu mereka rasa dihargai,” katanya. – AGENSI


Abdul Latif terima imbuhan RM150,000
Oleh NUR NAZLINA NADZARI

28 September 2021, 5:24 pm
KANGAR – Kerajaan negeri memberi imbuhan sebanyak RM150,000 kepada jaguh lompat jauh negara, Abdul Latif Romly yang memenangi pingat emas di Sukan Paralimpik 2020 di Tokyo, 4 September lalu.
Menteri Besar, Datuk Seri Azlan Man berkata, imbuhan tersebut adalah sebagai tanda penghargaan kerajaan negeri atas kejayaan Abdul Latif yang menjadi kebanggaan negara.
“Semoga ini akan menjadi galakan dan inspirasi kepada beliau untuk memperoleh kejayaan yang lain pada masa akan datang.
“Difahamkan pada 2022, beliau akan mengambil bahagian dalam beberapa pertandingan di peringkat antarabangsa,” katanya ketika ditemui selepas menyampaikan imbuhan tersebut di pejabatnya di Kompleks Dewan Undangan Negeri Perlis di sini hari ini.
Dalam pada itu, Abdul Latif bersyukur dengan imbuhan yang diberikan dan beliau akan kembali semula ke Majlis Sukan Negara, Bukit Jalil pada November ini bagi mempersiapkan diri untuk tiga kejohanan antarabangsa pada tahun depan. – K! ONLINE


Benarkan Aleesya jadi pelakon, Erra tunggu izin Emran
Oleh HANISAH SELAMAT

28 September 2021, 5:54 pm
PETALING JAYA – Pernah bertegas enggan membenarkan anak tunggalnya mengikut jejak langkah sebagai pelakon, Erra Fazira kini membuat pengakuan sudah sedia memberi lampu hijau seandai Engku Aleesya cenderung ke arah bidang seni.
Katanya, sebagai ibu yang sudah lebih 30 tahun mengenal sepak terajang dunia hiburan, dia semakin terbuka mendidik permata hati itu bahkan sedia memberi kebebasan buat Aleesya memilih kerjaya masa depan.
“Sebagai ibu di era moden ini saya tak mahu tetapkan anak kena buat apa atau memintanya mengikut kemahuan saya.
“Apa yang Aleesya minat atau suka sama ada mahu menjadi anggota pasukan keselamatan seperti polis pun tetap akan saya berikan sokongan.
“Malah jika Aleesya ingin menceburi dunia hiburan sekali pun saya tetap bagi dorongan kerana saya juga pernah melalui usia remaja yang berdepan pelbagai cabaran terutama dalam membuat pilihan kerjaya.
“Apabila difikirkan, buat apa kita menghalang pilihan anak. Seiring masa dan tumbesarannya, saya semakin yakin untuk bagi kebebasan kepada Aleesya memilih kerjaya masa depan sendiri,” katanya kepada Kosmo! Online.

Erra Fazira berkata demikian ketika sesi temu bual bersama barisan pelakon drama bersiri Gerak Khas Undercover. Siri baharu jenama drama kepolisan popular tersebut bakal disiarkan menerusi TV3 bermula 1 Oktober ini, pukul 10.30 malam.
Menerusi kisah penyiasatan yang turut menggandingkannya dengan Datuk Aaron Aziz, Datuk AC Mizal dan Elizabeth Tan, aktres yang mendapat jolokan Primadona Filem Melayu Alaf Baharu itu membawakan watak sebagai DSP Jeslina.
Sementara itu, ditanya penerimaan bekas suaminya, Engku Emran Zainal Abidin terhadap kebenaran kepada anak tunggal mereka untuk berlakon, Erra berkata semua itu bergantung kepada persepakatan antara mereka.
Biarpun sudah beberapa kali diajukan tawaran membintangi iklan komersil dan penerbitan lain, pemilik nama sebenar Fazira Wan Chek, 46, hanya menunggu keizinan daripada bekas suaminya itu.
“Kalau saya seorang saja yang bagi galakkan pun tak sesuai sebab dalam hal ini (jadi selebriti), persetujuan serta restu Engku Emran juga amat penting.
“Apa pun pertimbangan nanti, saya dan ayahnya perlu sependapat. Saya okey saja, kena tunggu kebenaran Engku Emran kerana selama ini pun apa-apa membabitkan Aleesya, kami akan berbincang,” katanya lagi.
Aleesya, 12, merupakan satu-satunya cahaya mata hasil perkahwinan aktres itu dengan Engku Emran Zainal Abidin.
Jodoh mereka hanya mampu bertahan selama tujuh tahun apabila masing-masing mengambil keputusan berpisah pada Februari 2014.
Menerusi sesi sama, Erra turut berkongsi cara dirinya kekal bertahan selepas bertahun-tahun  masih relevan dalam dunia lakonan walaupun saban waktu industri seni tanah sentiasa dibanjiri ramai muka baharu.
Katanya, bakat sahaja tidak mencukupi andai tidak mengekalkan disiplin serta mudah memberikan kerjasama kepada rakan seperjuangan lain memandangkan setiap kelebihan itu saling berkait rapat untuk membolehkan diri terus relevan.
“Paling utama adalah kena jaga disiplin kalau betul-betul mahu masuk industri untuk menyandang kerjaya sebagai penggiat seni. Kalau tak berdisiplin kita akan menyusahkan produksi, menyusahkan pelakon lain yang jaga masa.
“Bakat saja tidak mencukupi, dari semasa ke semasa perlu ada penambahbaikan dan antara perkara penting lain adalah mudah bekerja sama. Kadangkala rupa dan bakat saja tak berguna jika kita ada sikap susah kerja dengan orang lain.
“Elemen yang kita anggap remeh ini sebenarnya yang mampu meletakkan kita pada tahap mana satu masa nanti. Jika kita dapat membuatkan orang rasa senang hati bekerja dengan kita, maknanya kita mampu bekerja sampai bila-bila,” ulasnya panjang lebar.
Menggemari aktiviti luar, Erra yang kini dilihat semakin aktif bersukan nyata mengambil peluang melakukan aktiviti mengeluarkan peluh selepas berbulan ‘terkurung’ disebabkan negara berada dalam fasa Perintah Kawalan Pergerakan (PKP).
Katanya bukan lepas geram, sebaliknya aktiviti seperti berbasikal dan yoga mampu mencergaskan kembali keadaan mental dan fizikal seseorang terutama baginya yang mahu bertenaga selepas kembali ke lokasi penggambaran. – K! ONLINE


Polis siasat dakwaan kebocoran data 4 juta rakyat Malaysia
Oleh EDDY AQMAL MOHAMED HAMIDI

28 September 2021, 5:47 pm
KUALA LUMPUR – Polis kini sedang berusaha untuk mengenal pasti dalang serta punca kebocoran data milik 4 juta rakyat Malaysia yang kini didakwa dijual secara online.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, pihaknya telah menerima satu laporan polis daripada Timbalan Ketua Pengarah JPN berhubung perkara tersebut di Balai Polis Presint 7, Putrajaya semalam.
“Susulan laporan yang diterima, satu kertas siasatan berhubung kejadian telah dibuka di bawah Seksyen 4 (1) Akta Jenayah Komputer 1997 dan pihak polis sedang meneliti dakwaan penggodaman tersebut.
“Siasatan dilakukan bagi mengesahkan berlaku penggodaman atau tidak pada sistem Lembaga Hasil Dalam Negeri (LHDN) atau Jabatan Pendaftaran Negara (JPN), kita mahu sahkan dari mana kebocoran itu berlaku,” katanya.
Beliau berkata demikian pada sidang akhbar di Balai Polis Jinjang di sini hari ini sewaktu memaklumkan tentang kejayaan pihak polis menumpaskan satu sindiket penipuan pembelian barangan tukar ganti kenderaan yang dikenali dengan nama ‘Fly By Night’.
Menurut beliau, pihaknya tidak menolak kemungkinan adanya pembabitan orang dalam sebagai dalang namun siasatan akan dibuat secara menyeluruh dengan kerjasama Suruhanjaya Komunikasi dan Multimedia dan Siber Sekuriti Agensi Keselamatan Siber Negara (NACSA).

“Data-data ini milik kita, kalau ianya tersebar luas macam-macam boleh terjadi terutamanya di masa kini yang terdapat banyak ‘scammer’.
“Pihak polis juga kini sedang berusaha untuk menyekat penjualan data berkenaan, kemudian kita akan mengenal pasti dalang yang terlibat dalam kegiatan ini,” tegas beliau.
Difahamkan, seorang pengguna laman sosial Twitter dengan nama @xanda menyuarakan kebimbangan apabila data milik 4 juta rakyat Malaysia dikesan diiklankan di forum jual beli online pada harga Rm32,000 atau 0.2 Bitcoin.
Kesemua data tersebut didakwa diperolehi daripada JPN menerusi Antaramuka Pengaturcaraan Aplikasi (API) myIDENTITY. – K! ONLINE


PATI ditemui terikat pada pokok getah
Oleh YATIMIN ABDULLAH

28 September 2021, 4:57 pm
RANTAU PANJANG – Dua lelaki pendatang asing tanpa izin (PATI) warga Myanmar ditemui dalam keadaan terikat pada pokok getah di Kampung Rahmat di sini kelmarin.
Kedua-dua lelaki yang berusia 32 dan 33 tahun dijumpai oleh anggota Batalion 7 Pasukan Gerakan Am (PGA) pada pukul 10.30 malam semasa melakukan rondaan rutin di Jalan Rantau Panjang-Panglima Bayu di sini.
Pegawai Pemerintah PGA Batalion 7, Superintendan Azhari Nusi berkata, semasa melakukan rondaan, anggota PGA melihat kelibat dua lelaki dalam keadaan mencurigakan di kawasan tersebut.
Menurutnya, anggota PGA telah bertindak melepaskan ikatan tersebut, namun mereka gagal mengemukakan sebarang pengenalan diri dan dokumen perjalanan yang sah.
“Hasil soal siasat yang dijalankan, kedua-dua PATI itu memaklumkan bahawa kesemua barangan peribadi milik mereka berada dengan seorang lelaki yang tidak dikenali.
“Kita tidak menolak kemungkinan lelaki yang memegang dokumen kedua-dua PATI itu bertindak sebagai ejen yang membawa masuk mereka ke negara ini,” katanya dalam satu kenyataan di sini hari ini.

Tambahnya, kes disiasat mengikut Seksyen 6 (3) Akta Imigresen 1959/63. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki guna jaket, tali pinggang polis untuk menyamun
Oleh DIYANATUL ATIQAH ZAKARYA

28 September 2021, 5:18 pm
MELAKA – Seorang pekerja kilang menggunakan jaket keselamatan dan tali pinggang polis untuk mengaburi kegiatan samun dilakukannya sebelum berjaya diberkas di kawasan Perindustrian Bukit Rambai, di sini, minggu lalu.
Suspek berusia 25 tahun itu dicekup polis ketika sedang bekerja di sebuah kilang di kawasan tersebut kira-kira pukul 5 petang, 21 September lalu.
Ketua Polis Melaka, Datuk Abdul Majid Mohd. Ali berkata, hasil siasatan awal, suspek dipercayai aktif melakukan samun di kedai serbaneka, premis menjual peralatan logam dan stesen minyak sekitar daerah Melaka Tengah sejak Julai lalu.
“Pada 17 Julai sehingga 19 September lalu, kita menerima lima laporan kejadian kes samun dan hasil siasatan rakaman televisyen litar tertutup  (CCTV), pihak polis berjaya mengesan suspek berkenaan.
“Suspek melakukan kegiatan samun itu seorang diri dan menggunakan sebilah parang untuk menakutkan mangsa,” katanya pada sidang akhbar di Ibu Pejabat Polis Daerah Melaka Tengah, di sini hari ini. – K! ONLINE


Rakyat Korea Selatan didakwa makan sejuta anjing setahun
Oleh KOSMO!

28 September 2021, 5:19 pm
SEOUL – Presiden Korea Selatan, Moon Jae-in menggesa larangan dikenakan terhadap tradisi memakan daging anjing yang diamalkan sebilangan penduduk negara itu, lapor akhbar Daily Star semalam.
Menurut Jae-in, kini tiba masanya untuk negara itu menamatkan amalan yang memalukan di peringkat dunia.
“Mungkin telah tiba masanya untuk kita pertimbangkan mengenai larangan bagi amalan memakan daging anjing?” kata Jae-in seperti yang dilaporkan jurucakapnya.
Beliau menyuarakan isu tersebut dalam mesyuarat mingguan bersama Perdana Menteri Korea Selatan, Kim Boo-kyum kelmarin.
Dianggarkan kira-kira sejuta ekor anjing telah dimakan di Korea Selatan setiap tahun dalam amalan lama yang masih diamalkan sehingga kini.
Trend tersebut bagaimanapun kini menurun secara berterusan dengan ramai penduduk mula melihat haiwan itu sebagai haiwan peliharaan berbanding makanan.

Aktiviti tersebut menjadi kurang popular dalam kalangan golongan muda negara itu selain terdapat banyak tekanan daripada para aktivis hak asasi haiwan dalam tempoh beberapa tahun kebelakangan ini.
Pada Jun 2018, Mahkamah Perbandaran Korea Selatan memutuskan bahawa membunuh anjing untuk mendapatkan dagingnya adalah diharamkan di negara itu, namun ia tidak melarang amalan pemakanan daging tersebut. – AGENSI


Amaran ribut petir, hujan lebat di seluruh negara petang ini
28 September 2021, 5:08 pm
PETALING JAYA – Amaran ribut petir dan hujan lebat bakal melanda beberapa kawasan di seluruh negara sehingga pukul 6 petang, hari ini.
Jabatan Meteorologi Malaysia (MetMalaysia) dalam satu kenyataan di Facebooknya berkata amaran itu melibatkan seluruh negeri Perlis, Terengganu, Kuala Lumpur serta Putrajaya.
“Bagi negeri Kedah di Kubang Pasu, Kota Setar, Pokok Sena, Padang Terap, Pendang, Sik, Baling, Kulim dan Bandar Baharu, manakala di Perak di Kerian, Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Di Kelantan melibatkan kawasan Machang dan Kuala Krai manakala bagi kawasan terjejas di Pahang pula di Tanah Tinggi Cameron, Raub, Jerantut, Bentong, Maran, Kuantan, Bera, Pekan dan Rompin,” katanya hari ini.
Tambahnya, kawasan yang terlibat di Selangor ialah di Kuala Selangor, Hulu Selangor, Gombak, Petaling serta Hulu Langat.
“Bagi Negeri Sembilan di Jelebu, Seremban, Port Dickson, Kuala Pilah dan Rembau, manakala satu kawasan di dua negeri iaitu di Melaka di Alor Gajah dan Johor di Kota Tinggi.

“Di Sarawak melibatkan kawasan Kuching, Samarahan, Miri (marudi) dan Limbang manakala di Sabah pula di Pedalaman (Sipitang dan Tenom), Pantai Barat (Kota Kinabalu, Tuaran, Ranau dan Kota Belud), Sandakan (Beluran) serta Kudat (Kota Marudu),” jelasnya. – K! ONLINE


Agong puas hati lawatan ke UK
28 September 2021, 5:18 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa puas hati terhadap Lawatan Khas ke United Kingdom (UK) yang telah berakhir pada hari Ahad lalu.
Lawatan Khas ini merupakan yang kedua bagi Seri Paduka Baginda dan Raja Permaisuri Agong Tunku Hajah Azizah Aminah Maimunah Iskandariah selepas pertama kali diadakan pada bulan Disember 2019, selama tujuh hari.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, Seri Paduka Baginda turut menzahirkan rasa puas hati dan sukacita dapat bertemu diaspora Malaysia bagi mengetahui kebajikan dan perkembangan rakyat, walau di mana mereka berada.
Katanya, Seri Paduka Baginda turut menzahirkan rasa bangga keupayaan syarikat milik rakyat Malaysia dan agensi Kerajaan Malaysia yang menjalankan urusan perniagaan serta pelaburan dan beroperasi di negara UK.
“Stesen Janakuasa Battersea adalah projek hartanah berkeluasan 16.99 hektar membabitkan usaha sama antara Permodalan Nasional Berhad, Kumpulan Wang Simpanan Pekerja, Sime Darby Property dan SP Setia Berhad sejak 2012.
“Manakala, TARRC adalah pusat penyelidikan dan penggalakan bagi Lembaga Getah Malaysia yang ditubuhkan pada 1938 dengan nama asal Persatuan Penyelidikan Pengeluar Getah Britain,” katanya dalam satu kenyataan di sini hari ini.

Tambahnya, Seri Paduka Baginda dijadualkan menerima menghadap Ketua Staf Pertahanan UK, Sir General Nicholas Carter esok yang akan menyentuh hubungan kerjasama ketenteraan dua hala Malaysia dan United Kingdom.
Sementara itu, Seri Paduka Baginda turut telah berkenan menerima kunjungan Yang Mulia Putera Mahkota Abu Dhabi, Sheikh Mohammed Zayed Al Nahyan, di London.
“Pada pertemuan tersebut, Seri Paduka Baginda dan Yang Mulia Sheikh Mohammed telah menyentuh hubungan dua hala dan peningkatan kerjasama dalam beberapa bidang yang lain yang berkaitan di antara Malaysia dan Emiriah Arab Bersatu,” ujarnya.
Pada Mac lalu, Petroliam Nasional Berhad (Petronas) telah menandatangani dua Memorandum Persefahaman (MoU) dengan Syarikat Minyak Nasional Abu Dhabi (ADNOC) yang berpangkalan di Emiriah Arab Bersatu (UAE) dan Masdar untuk meneruskan kerjasama merentasi rantaian nilai tenaga. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


MOSTI mahu jana ekonomi menerusi STI
Oleh MOHD. HUSNI MOHD. NOOR

28 September 2021, 5:11 pm
PUTRAJAYA – Kementerian Sains, Teknologi dan Inovasi (Mosti) komited membantu kerajaan untuk menjana dan memacu semula ekonomi negara menerusi sains, teknologi dan inovasi (STI).
Menterinya, Datuk Seri Dr. Adham Baba berkata, ketika ini, Mosti berada pada landasan yang tepat dalam menjadikan Malaysia sebagai negara berpendapatan dan berteknologi tinggi.
Beliau berkata, hasrat besar itu disokong oleh Dasar Sains, Teknologi dan Inovasi Negara (DSTIN) 2021-2030 serta Rangka Kerja 10-10 Sains, Teknologi dan Inovasi Malaysia (MySTIE) yang dilancarkan pada 8 Disember 2020.
“Gabungan kedua-dua DSTIN dan MySTIE ini akan memastikan kemajuan sains dan teknologi bergerak seiring dengan pertumbuhan ekonomi negara,” katanya menerusi satu kenyataan hari ini.
Katanya, Mosti turut menyambut baik pembentangan Rancangan Malaysia Ke-12 (RMK-12) oleh Perdana Menteri, Dato’ Seri Ismail Sabri Yaakob, semalam.
Adham berkata, strategi-strategi di bawah pemangkin dasar pertama dan kedua dalam RMK-12 itu adalah selari dengan komitmen yang dilaksanakan Mosti ketika ini.

Menurutnya, dasar pemangkin itu antara lain mahu membangunkan bakat masa hadapan serta mempercepat penerimaan dan penggunaan teknologi dan inovasi.
“Ia bertepatan dengan usaha pemulihan negara khususnya menjana semula ekonomi pasca pandemik Covid-19,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gagal bawa masuk lebih 13 tan udang, sotong
Oleh MOHD YUNUS YAKKUB

28 September 2021, 5:03 pm
KLANG – Hasrat sebuah syarikat perdagangan produk laut dan akuakultur membawa masuk lebih 13 tan udang dan sotong sejuk beku dari Indonesia gagal apabila ditahan pihak berkuasa di Pelabuhan Barat, kelmarin.
Penahanan kesemua produk bernilai RM344,823 yang disimpan dalam satu kontena itu dilakukan pukul 10.30 pagi selepas didapati tidak mempunyai permit import sah.
Jabatan Jabatan Perkhidmatan Kuarantin dan Pemeriksaan Malaysia (Maqis) Selangor berkata, berdasarkan siasatan mendapati kontena tersebut telah berada di pelabuhan tersebut sejak 26 Ogos lalu.
Katanya, barang dagangan itu cuba dibawa masuk sebuah syarikat yang beroperasi di sebuah negeri di utara Semenanjung.
“Kesemua barang dagangan seberat 13,185 kilogram yang dianggarkan bernilai RM344,823 itu kemudiannya ditahan untuk tindakan lanjut.
“Semakan mendapati ini merupakan kesalahan pertama dilakukan syarikat tempatan itu sejak beroperasi lima tahun lalu,” katanya dalam kenyataan hari ini.

Jelasnya, kes disiasat di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728].
“Sabit kesalahan boleh dipenjara sehingga enam tahun atau denda tidak melebihi RM100,000 atau kedua-duanya sekali,” jelasnya. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pembantu kedai dobi rugi RM23,900 ditipu ‘kakitangan’ LHDN
Oleh NUR ANATI JUHARI

28 September 2021, 5:14 pm
ALOR SETAR – Seorang pembantu kedai dobi mengalami kerugian sebanyak RM23,900 selepas terpedaya dengan panggilan seorang individu menyamar sebagai kakitangan Lembaga Hasil Dalam Negeri (LHDN) Kedah.
Timbalan Ketua Jabatan Siasatan Jenayah Komersial (Pemalsuan/Pelaburan Bersindiket/Siber), Deputi Superintendan Mohd. Ridzuan Nor Ihsan berkata, mangsa berusia 23 tahun itu dimaklumkan kononnya namanya telah disalah guna untuk pendaftaran syarikat serta mempunyai tunggakan cukai.
“Mangsa kemudian disambungkan kepada seorang lagi individu menyamar sebagai pihak polis yang meminta mangsa membuat laporan polis untuk menafikan tentang salah guna nama tersebut,” katanya dalam satu kenyataan di sini hari ini.
Katanya, mangsa juga diarahkan membuat aduan dengan Bank Negara untuk perlindungan akaun bank.
“Mangsa yang terpedaya telah menyerahkan maklumat perbankan seperti kata laluan, maklumat identiti (ID) pengguna, nombor kad mesin pengeluaran automatik (ATM) serta nombor kod kebenaran transaksi (TAC) kepada sindiket berkenaan,” ujarnya.
Tambahnya, penipuan tersebut disedari mangsa setelah dia membuat semakan akaun dan mendapati wang sebanyak RM23,900 telah tiada. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Warga emas guna anak, menantu edar syabu
Oleh DIYANATUL ATIQAH ZAKARYA

28 September 2021, 4:52 pm
MELAKA – Seorang lelaki warga emas antara enam yang diberkas polis selepas dipercayai menjadi dalang sindiket pengedaran dadah menggunakan ahli keluarga, malah turut menanam syabu seberat 7.5 kilogram di bawah rumahnya di Kuala Sungai Baru, di sini kelmarin.
Suspek berusia 64 tahun itu diberkas bersama-sama dua anak lelakinya, menantu dan dua lagi rakan dalam empat siri serbuan dijalankan sepasukan polis daripada Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Melaka pada 25 hingga 26 September lalu.
Ketua Polis Melaka, Datuk Abdul Majid Mohd. Ali berkata, sindiket digelar Geng Misai itu berjaya ditumpaskan dengan penahanan awal dua lelaki yang merupakan rakan baik kepada dalang utama.
“Pada 25 September lalu, pasukan JSJN IPK berjaya memberkas dua suspek lelaki dan siasatan susulan membawa kepada penahanan pasangan suami isteri, masing-masing berusia 24 dan 21 tahun, yang merupakan anak serta menantu kepada dalang utama kira-kira pukul 12.10 tengah malam.
“Kita kemudian berjaya mengesan suspek utama dan menahannya di kediaman di Kuala Sungai Baru pada 1.40 pagi, diikuti tangkapan anak lelakinya berusia 27 tahun selepas dipercayai turut menjadi ejen pengedaran dadah didalangi bapanya,” katanya pada sidang akhbar di IPK di sini, hari ini.
Mengulas lanjut, beliau berkata, hasil pemeriksaan di kediaman suspek turut menjumpai dadah jenis syabu seberat 7.5 kilogram bernilai RM223,100 yang ditanam di bawah rumah warga emas berkenaan.

“Suspek telah menyembunyikan dadah tersebut dengan menanamnya di bawah rumah dan akan menggali semula untuk mengambil bekalan mengikut kadar yang diperlukan sebelum diedarkan oleh ahli keluarganya di sekitar kawasan Kuala Sungai Baru.
“Hasil siasatan awal, suspek yang merupakan seorang mekanik dan anak-anak serta rakan rapatnya itu dipercayai telah menjalankan aktiviti tersebut sebulan yang lalu,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemilik restoran didenda RM10,000 buang sampah merata
Oleh KHAIRULMIZAN YAHYA

28 September 2021, 5:08 pm
KUANTAN – Padah membuang sampah merata-rata, seorang pemilik restoran tomyam didenda RM10,000 di Mahkamah Sesyen Kuantan, di sini, hari ini.
Tertuduh Mohd Zuhairi Razali didakwa melakukan kesalahan itu berhampiran restorannya di Jalan Pintasan Kuantan-Pelabuhan, Julai tahun lalu.
Mohd Zuhairi mengaku bersalah selepas pertuduhan dibacakan dihadapan Hakim Mohd Kafli Che Ali.
Pendakwaan dilakukan pegawai pendakwa raya daripada Perbadanan Sisa Pepejal dan Kebersihan Awam (SWCorp), Muhamad Fadhli Syam Ramli, manakala tertuduh tidak diwakili peguam.
Menurut kertas pertuduhan, pemilik restoran itu melalui pekerjanya didakwa melakukan kesalahan terbabit pada pukul 12.40 pagi 21 Julai 2020.
Tertuduh didakwa mengikut Seksyen 71(1) Akta Pengurusan Sisa Pepejal dan Pembersihan Awam 2007 dan boleh dihukum mengikut Seksyen 71(8) akta yang sama yang boleh dikenakan denda minimum RM10,000 dan tidak melebihi RM100,000 atau dipenjara tidak kurang enam bulan dan tidak lebih lima tahun, atau kedua-duanya.

Tertuduh membayar denda ditetapkan mahkamah. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Widad terima surat anugerah bina pakej C KBKK
Oleh KOSMO!

29 September 2021, 10:11 pm
PETALING JAYA –  Widad Group Berhad (Widad) melalui anak syarikatnya, Widad Builders Sdn. Bhd. (Widad Builders) telah menerima surat anugerah daripada Jabatan Kerja Raya (JKR) untuk projek pembinaan pakej 3C Lebuh Raya Kota Bharu-Kuala Krai (KBKK) bernilai RM244.3 juta.
Widad Builders terbabit dalam aktiviti pembinaan dan pengurusan kemudahan bersepadu.
Menurut makluman Kumpulan kepada Bursa Malaysia, kerja-kerja pembinaan akan dimulakan pada 27 Disember ini untuk tempoh 36 bulan.
Pengarah Urusan Widad, Datuk (Dr) Mohd. Rizal Mohd. Jaafar berkata, disebalik persekitaran ekonomi yang mencabar kini, pihaknya kekal aktif untuk mendapatkan projek-projek baharu.
“Kami berkeyakinan  untuk memenangi lebih banyak projek pengurusan kemudahan bersepadu dan pembinaan pada tahun ini.
“Melalui projek ini, kami berasa positif untuk mencapai sasaran prestasi Kumpulan dan mengekalkan kedudukan kewangan yang baik pada tahun ini,” katanya dalam satu kenyataan.

Sehingga kini, Widad telah memenangi kontrak bernilai RM545.7 juta pada tahun 2021, menjadikan nilai tempahan buku Kumpulan bernilai RM1.74 bilion.
“Kami memiliki projek yang mencukupi sehingga membuatkan kami sibuk dalam tempoh tiga hingga lima tahun.
“Sebahagian daripada kontrak tersebut telah dimenangi beberapa bulan lalu termasuk projek bernilai RM53.2 juta untuk membangunkan sekolah di Bangi, Selangor, RM29 juta untuk projek berkaitan pengurusan kemudahan Pangkalan Tentera Laut Diraja Brunei..
“Di samping itu, ia turut melibatkan projek menaik taraf pusat rawatan air di Kuala Muda dan Baling masing-masing bernilai RM129.4 dan RM89.8 juta,” terang beliau.


The Red Warriors sedia ‘layan’ Sabah
Oleh MUHAMMAD ZUHAILY BADLISHAH

29 September 2021, 8:36 pm
PEMANGKU jurulatih Kelantan FC, Rezal Zambery Yahya meluahkan keyakinan untuk meneruskan saingan Piala Malaysia meskipun tewas perlawanan pembukaan Kumpulan D kepada Johor Darul Ta’zim (JDT) pada Isnin lalu.
Rezal terus mendapat kepercayaan menggantikan ketua jurulatih The Red Warriors, Marco Ragini yang terpaksa direhatkan atas faktor kesihatan untuk aksi kedua bertemu Sabah FC di Stadium Sultan Muhammad Ke-IV, Kota Bharu petang esok.
Justeru, Rezal berharap anak-anak buahnya dapat mengekalkan persembahan semasa sehingga mendapat perhatian ramai terutama prestasi penjaga gol, Farizal Harun yang menyelamatkan banyak percubaan berbahaya daripada JDT.
“Saya masih dalam kategori jurulatih muda bagi kancah Liga Malaysia tetapi saya berani sahut cabaran untuk bawa pasukan melangkah ke suku akhir Piala Malaysia.
“Saya harap pemain kekalkan disiplin dalam mengikuti taktikal yang diarahkan seperti mana mereka lakukan semasa berdepan JDT serta kurangkan kesilapan apabila bertemu pasukan-pasukan Liga Super,” katanya.
Bagaimanapun, Rezal enggan memandang rendah kemampuan Sabah yang kini mendapat sentuhan ketua jurulatih baharu, Datuk Ong Kim Swee selain memiliki ramai pemain tempatan dan import berkualiti.

“Aksi dengan Sabah sememangnya sangat menarik kerana mereka juga mendapat khidmat jurulatih baru yang pasti akan mendapat tonik serta corak permainan baharu,” jelasnya. – K! ONLINE


Najib mohon periksa pegawai LHDN
Oleh NUZULSHAM SHAMSUDDIN

29 September 2021, 8:59 pm
KUALA LUMPUR – Bekas Perdana Menteri Datuk Seri Najib Tun Razak membuat permohonan untuk memeriksa lima pegawai Lembaga Hasil Dalam Negeri (LHDN) yang mengikrarkan afidavit mereka berhubung notis kebankarapan kerana gagal membayar tunggakan cukai tambahan berjumlah RM1.69 bilion kepada LHDN.
Perkara itu dimaklumkan peguam Wee Yeong Kang yang mewakili Najib ketika dihubungi di sini hari ini.
Menurut peguam itu, permohonan tersebut difailkan pada 22 September lalu menurut Kaedah 47 Kaedah-Kaedah Insolvensi 2017 dan memohon untuk mendapatkan perintah mahkamah bagi melakukan pemeriksaan ke atas lima pegawai lelaki berkenaan.
Ia atas alasan pihak LHDN gagal memberi butiran bagaimana pengiraan jumlah keseluruhan cukai yang dikenakan terhadapnya.
Kata peguam itu, semasa pengurusan kes secara dalam talian di hadapan Timbalan Pendaftar Mahkamah Tinggi Ida Rahayu Sharif hari ini, pihak LHDN turut memaklumkan mereka akan memfailkan permohonan untuk membatalkan permohonan pemeriksaan berkenaan.
“Justeru mahkamah kemudian mengarahkan LHDN memfailkan permohonan itu pada 13 Oktober ini dan pengurusan kes selanjutnya ditetapkan pada 9 November depan,” katanya.

Kerajaan, melalui LHDN, memfailkan notis kebankrapan di Mahkamah Tinggi di sini pada 4 Februari lalu terhadap Najib selaku penghutang.
Berdasarkan notis tersebut Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Feb 2021 iaitu RM45.9 juta serta kos RM15,000 dan setakat 4 Feb 2021, jumlah itu menjadi RM1,738,804,204.16.-K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Geng butik, bundle bergaduh ketika ‘live’
Oleh MOHD RASDAN AHMAD

29 September 2021, 8:29 pm
PETALING JAYA – Perniagaan pakaian terpakai atau bundle sememangnya cukup terkenal di Malaysia, bahkan perniagaan ini telah banyak membantu ramai anak muda.
Ketika ini, penjualan pakaian bundle tidak hanya terarah kepada jualan di kedai semata-mata, malah penjualan secara langsung atau live di laman sosial dikatakan lebih ‘menjadi’.
Namun dalam kerancakan penjualan barangan bundle di laman sosial terutamanya di Facebook, ada juga orang yang tidak berpuas hati dan ‘merosakkan’ sesi penjualan tersebut.
Terbaru, satu live penjualan bundle oleh dua anak muda di Facebook telah diganggu oleh ‘geng butik’ apabila seorang pemuda masuk dalam live tersebut.
Paling menyakitkan hati apabila pemuda geng butik itu bercakap secara riak dan memperlekehkan perniagaan pakainan secondhand itu.
Ujarnya, pakaian itu adalah pakaian lama dan langsung tiada nilai, namun pakian bundle itu tetap dijual pada harga yang tinggi sehingga ratusan ringgit.

“Baju secondhand tu boleh buat lap kaki sahaja, tapi nak juga jual mahal. Kalau pakai pun buat gatal badan sahaja, hentikanlah.
“Aku layan pakaian baru, pakaian butik aku mampu. Mahal pun puas hati,” jelas pemuda tersebut.
Jelas pergaduhan tersebut mendapat pelbagai reaksi daripada penonton yang menyaksikan live tersebut, rata-rata mereka tidak puas hati dengan tindakan pemuda itu.
“Orang nak meniaga kau jangan la kacau. Apa masalah kau sebenarnya ni?” jelas NorrunSahar.
“Dah kau nak pakai baju butik tu hak kau lah, tak perlu kot kacau orang meniaga. Hak masing-masing bro,” jelas Nor Amilin Fauzi. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis siasat dakwaan pelajar mati akibat vaksin
Oleh ASLIZA MUSA

29 September 2021, 10:24 pm
IPOH – Polis telah membuka dua kertas siasatan berhubung dakwaan dua pelajar sebuah sekolah di negeri ini yang dikatakan meninggal dunia disebabkan suntikan Vaksin Covid-19.
Dakwaan tersebut tular di media sosial menerusi video berdurasi satu minit 38 saat yang dirakam dalam sebuah majlis dipercayai diadakan sebagai tanda tidak menyokong langkah kerajaan mengenakan pengambilan vaksin kepada pelajar sekolah.
Tangkap layar rakaman video tular sebuah majlis tanda tidak menyokong langkah kerajaan mengenakan pengambilan vaksin kepada pelajar sekolah.
Ketua Polis Perak, Datuk Mior Faridalathrash Wahid berkata, siasatan dijalankan mengikut Seksyen 504 Kanun Keseksaan iaitu sengaja mengaibkan dengan niat membangkitkan pecah keamanan.
Katanya, siasatan turut dijalankan mengikut Seksyen 505(b) Kanun Keseksaan kerana mendatangkan khianat awam bagi menyebabkan ketakutan pada orang awam.
“Kita telah menerima dua laporan polis hari ini masing-masing daripada pegawai pendidikan (kesihatan) daerah Ipoh dan Pengetua Sekolah Menengah Kebangsaan (SMK) Tasek Damai.
“Laporan dibuat kedua-dua pihak itu adalah berkaitan ketidakpuasan hati mengenai dakwaan kematian dua pelajar sekolah berkenaan adalah disebabkan suntikan vaksin Covid-19,” katanya dalam kenyataannya hari ini.

Menurut beliau, berdasarkan siasatan, kematian dua pelajar tersebut tidak mempunyai kaitan dengan vaksin Covid-19 kerana kedua-duanya belum pun menerima suntikan berkenaan.
Katanya, pelajar perempuan tingkatan lima yang meninggal dunia pada 18 Ogos lalu di Hospital Raja Permaisuri Bainun (HRPB) disebabkan masalah kesihatan iaitu kencing manis dan positif Covid-19.
Jelasnya, kematian pelajar lelaki tingkatan lima itu pada 17 September lalu di hospital sama pula kerana penyakit jantung berlubang.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TFC terus cemerlang tewaskan Selangor
Oleh TENGKU DANISH BAHRI TENGKU YUSOFF

29 September 2021, 11:06 pm
KUALA NERUS – Terengganu FC (TFC) meneruskan rekod cemerlang ke atas Selangor musim ini apabila menang 2-1 pada aksi kedua Piala Malaysia di Stadium Sultan Mizan Zainal Abidin di sini sebentar tadi.
Kemenangan itu merupakan yang ketiga diraih skuad kendalian Mohd. Nafuzi Zain dalam semua pertandingan selain membolehkan TFC memimpin saingan Kumpulan B dengan enam mata penuh.
Minit pertama permainan bagaimanapun memihak The Red Giants menerusi Ifedayo Olusegun yang menerima umpanan Mukhairi Ajmal Mahadi namun berjaya ditepis penjaga gol tuan rumah.
Gerakan satu dua Ifedayo dan Mukhairi terus mencemaskan Terengganu tetapi mujur bola itu sempat dikeluarkan pertahanan, Azam Azmi Murad di atas garisan gol pada minit ke-14.
Penantian TFC terlerai pada minit ke-23 apabila hantaran Faisal Abdul Halim gagal dibaca Selangor untuk Dechi Marcel melepaskan rembatan luar kotak yang menggegarkan jaring gol lawan.
Aksi babak kedua semakin sengit setelah tuan rumah menjarakkan kedudukan 2-0 hasil gerakan Faisal dari sebelah kiri yang mudah disambar pemain tengah import, Lee Tuck pada minit ke-52.

Hasrat penyerang Terengganu, Jordan Mintah, mencetak nama selaku penjaring tidak kesampaian apabila percubaannya pada minit ke-59 dan ke-60 telah dinafikan penjaga gol Selangor, Mohd. Khairulazhan Khalid.
Mohamad Ashmawi Yakin merapatkan kedudukan 1-2 pada minit ke-75 untuk menghidupkan kebangkitan Selangor namun ia sudah terlewat untuk menghalang kemenangan TFC. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kuching City, Perak FC kongsi mata terikat 2-2
Oleh MOHAMAD FAIZAL HASHIM

29 September 2021, 11:09 pm
PASIR GUDANG – Hasrat Kuching City untuk meraih kemenangan pertama tertangguh setelah dua kali pasukan Perak FC mempamer kebangkitan untuk mengikat kedudukan 2-2 pada saingan Piala Malaysia di Stadium Majlis Bandaraya Pasir Gudang (MBPG), di sini hari ini.
Pada perlawanan itu, kedua-dua pasukan yang tewas pada aksi pembukaan mempamerkan aksi bertenaga bagi membuat kemenangan sulung dalam saingan peringkat Kumpulan B.
Pasukan tuan mengejutkan pasukan lawan apabila mencipta jaringan pada minit ke-10 berpunca sepakan bebas kapten, Adam Shreen Tambi menyebabkan berlaku kekalutan dalam kotak penalti sebelum disudahkan Hudson Dias yang merembat bola dari jarak dekat.
Pasukan pelawat cuba kembali mengatur gerakan dan hampir memperoleh gol penyamaan namun tandukan Nana Poku dari jarak dekat hasil hantaran lambung Firdaus Saiyadi berjaya dikuis penjaga gawang, Iqbal Mohd. Suhimi pada minit ke-35.
Bersambung babak kedua, skuad The Bos Gaurus itu yang bagaikan mendapat tonik tampil dengan gaya permainan lebih garang memberi tekanan kepada skuad The Cats.
Hasilnya, Perak berjaya memperoleh sepakan penalti apabila memaksa pasukan Kuching City melakukan kesilapan selepas pemain pertahanan import, Aylton Ananias melakukan terjahan dari arah belakang menjatuhkan Poku pada minit ke-47.

Pemain gantian yang dibawa masuk pada awal babak kedua, Adib Abdul Ra’op tidak berdepan masalah untuk meledak gol penyamaan perlawanan itu.
Pada minit ke-67, Kuching City sekali lagi di hadapan hasil sepakan percuma Mohamad Alif Hassan dari jarak 25 meter menerjah ke penjuru kiri gol menewaskan penjaga gawang, Azri Ab Ghani.
Bagaimanapun, kelebihan dimiliki The Cats itu tidak bertahan lama apabila Perak sekali lagi menyamakan kedudukan dua minit berselang hasil jaringan Aizat Safuan Razali pada minit ke-69.
Hasrat kedua-dua pasukan yang bertali arus melakukan serangan ke kubu lawan pada 10 minit terakhir permainan gagal memburu gol kemenangan yang dicari.
Keputusan itu menyaksikan kedua-dua pasukan berkongsi satu mata bagi peringkat Kumpulan B Piala Malaysia.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kekasih kentut depan muka, wanita nekad berpisah
Oleh KOSMO!

29 September 2021, 9:00 pm
JAKARTA – Gara-gara kentut, hubungan cinta sepasang kekasih muda di Indonesia terputus di tengah jalan apabila si teman wanita tidak boleh menerima gurauan kekasihnya, lapor Suara.com, semalam.
Menerusi rakaman video yang dimuat naik di akaun TikTok @jomblohappy02, sepasang kekasih dilihat sedang bertengkar dalam sebuah bilik.
Menerusi keterangan video, mereka berdua berbalah apabila si lelaki memilih untuk melepaskan kentut di hadapan teman wanitanya sebagai gurauan.
Ternyata perbuatannya itu tidak dapat diterima oleh wanita tersebut, lalu meminta hubungan mereka diputuskan serta merta.
Bagaimanapun, permintaan untuk memutuskan hubungan itu tidak dilayan oleh lelaki berkenaan, malah dia terus mengusik kekasihnya.
“Kenapa perlu bersikap biadap dan kentut di hadapan saya? Saya tidak sangka perangai anda sangat buruk dan kurang adab,” kedengaran kata-kata wanita itu dalam video tersebut.

Situasi video tersebut mengundang tawa netizen yang menganggap ia antara punca perpisahan paling merepek yang pernah didengari.
“Ini kisah putus cinta paling lucu pernah saya lihat,” komen seorang pengguna media sosial.
“Hanya kerana kentut, putus sudah kasih sayang,” tulis seorang lagi. – Agensi


Sabah idam kemenangan ke atas Kelantan
Oleh MUHAMMAD ZUHAILY BADLISHAH

29 September 2021, 8:44 pm
PEMAIN pertahanan Sabah FC, Park Tae Su bertekad membantu pasukannya menewaskan Kelantan FC menjelang aksi kedua Kumpulan D kempen Piala Malaysia di Stadium Sultan Muhammad ke-IV, Kota Bharu petang esok.
Keyakinan tonggak import dari Korea Selatan itu berdasarkan kejayaannya meledak gol menakjubkan ketika menentang Petaling Jaya City FC pada Isnin lalu sehingga menarik perhatian Persekutuan Bola Sepak Antarabangsa (FIFA).
Tae Su yang mendapat panggilan nama Karim dalam kalangan rakan-rakan sepasukannya, berharap situasi itu dapat membakar semangat mereka untuk mengutip tiga mata penuh ke atas The Red Warriors.
“Kami sudah 11 perlawanan tanpa kemenangan dengan kali terakhir ketika menewaskan Melaka United pada 5 Mei lalu. Kami tiada pilihan kecuali menang bagi mencerahkan laluan ke peringkat seterusnya.
“Sudah tentu saya gembira dengan jaringan itu kerana ia adalah gol terbaik sepanjang karier saya sebagai pemain bola sepak.
“Jadi, saya harap ia dapat menjadi pemangkin semangat buat pasukan untuk terus beraksi baik ketika berdepan Kelantan,” katanya.

Dalam masa sama, Tae Su menjelaskan, kehadiran ketua jurulatih baharu Sabah, Datuk Ong Kim Swee sememangnya menyemarakkan lagi semangat mereka untuk menewaskan Kelantan FC petang esok. – K! ONLINE


Padang Terap pula dilanda banjir
Oleh NORLIDA AKMAR IDROS

29 September 2021, 10:52 pm
KUALA NERANG – Seramai 35 mangsa daripada tujuh keluarga dari Kampung Pokok Machang dalam daerah Padang Terap dipindahkan ke pusat pemindahan sementara (PPS) malam ini.
Kawasan rumah penduduk dinaiki air akibat limpahan Sungai Padang Terap selepas hujan lebat berpanjangan sejak pukul 6 petang tadi.
Kesemua mangsa ditempatkan di PPS Sekolah Kebangsaan (SK) Bukit Tampoi yang dibuka pada pukul 8 malam.
Jurucakap Sekretariat Jawatankuasa Pengurusan Bencana Negeri Kedah memberitahu, hujan lebat mulai pukul 6 petang tadi menyebabkan beberapa kawasan rendah dinaiki air akibat limpahan Sungai Padang Terap.
“Sebanyak tujuh buah rumah di Kampung Pokok Machang dalam Mukim Padang Temak terlibat dalam kejadian banjir ini.
“Seramai 35 mangsa telah dipindahkan ke PPS SK Bukit Tampoi,” katanya dalam satu kenyataan di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Impian ‘balik kampung’ makin dekat
Oleh MOHD RIDZAUDDIN ROSLAN

29 September 2021, 7:16 pm
PETALING JAYA-Impian orang ramai untuk pulang ke kampung khususnya bagi berjumpa ibu bapa tersayang dilihat semakin dekat selepas tiada negeri dilaporkan berada dalam Fasa 1 Pelan Pemulihan Negara (PPN) ketika ini.
Ini susulan pengumuman Perdana Menteri, Datuk Seri Ismail Sabri Yaakob yang mengumumkan peralihan fasa bagi negeri Kedah daripada Fasa 1 kepada Fasa 2 hari ini.
Selain Kedah, Lembah Klang dan Melaka juga dibenarkan untuk beralih daripada Fasa 2 ke Fasa 3 berkuatkuasa 1 Oktober depan.
“Berdasarkan keputusan jawatankuasa yang membenarkan peralihan dari Fasa 1 ke Fasa 2 bagi negeri Kedah, ia bermakna tiada lagi negeri berada di Fasa 1 di seluruh negara,” katanya dalam satu kenyataan hari ini.
Buat masa ini, sebanyak enam negeri dikelaskan sebagai Fasa 2 antaranya Kedah, Pulau Pinang, Perak, Kelantan, Johor dan Sabah.
Negeri Fasa 3 pula meliputi Kuala Lumpur, Putrajaya, Selangor, Melaka, Perlis, Pahang, Terengganu dan Sarawak.

Negeri Sembilan dan Labuan pula masing-masing ditetapkan dalam negeri Fasa 4.
Menurut Ketua Pengarah Kesihatan, Tan Sri Dr. Noor Hisham Abdullah, sebanyak 85.1 peratus populasi dewasa di negara ini telah lengkap divaksin setakat pukul 11.59 malam semalam.
Angka itu hanya berbaki 4.9 peratus sahaja sebelum kebenaran rentas negeri dimuktamadkan sekali gus memberi peluang kepada orang ramai untuk pulang ke kampung selepas hampir dua tahun terperangkap di kawasan masing-masing. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada peruntukan buat atlet ke AYPG 2021
Oleh MUHAMMAD ZUHAILY BADLISHAH

29 September 2021, 8:16 pm
PERANCANGAN Majlis Paralimpik Malaysia (MPM) untuk menghantar barisan atlet ke Sukan Para Remaja Asia (AYPG) 2021 di Bahrain November depan sedikit tergendala selepas kenyataan yang dikeluarkan oleh Kementerian Belia dan Sukan (KBS).
Menteri Belia dan Sukan, Datuk Seri Ahmad Faizal Azumu dilihat agak keberatan untuk membenarkan MPM menghantar kontinjen besar pada temasya tersebut memandangkan tiada persediaan rapi selain proses vaksinasi melibatkan remaja bawah 21 tahun dibuat.
Beliau menjelaskan, perancangan rapi perlu dibuat sekiranya mana-mana persatuan berhasrat untuk menghantar kontinjen ke setiap kejohanan dengan sokongan penuh daripada kerajaan.
“Jika MPM mahu hantar pasukan ke kejohanan tersebut, kita memang alu-alukan tetapi berhubung peruntukan, ia memang tiada dalam perancangan KBS serta MSN (Majlis Sukan Negara).
“Kita tidak boleh mudah-mudah bagi duit kepada persatuan kerana wang rakyat perlu digunakan sebaiknya. Kita hanya boleh bagi sokongan sekiranya persiapan sudah dilakukan sepenuhnya,” katanya ketika melakukan lawatan rasmi ke MSN di Bukit Jalil semalam.
Sebelum ini, MPM dalam satu kenyataan berhasrat untuk membawa kontinjen seramai 41 atlet pelapis ke temasya sukan empat tahun sekali itu melibatkan atlet remaja Orang Kurang Upaya (OKU) yang berusia 12 hingga 21 tahun.

Dalam perkembangan lain, Faizal turut menyatakan jawatankuasa siasatan dalaman berhubung kes Muhammad Ziyad Zolkefli pada Sukan Paralimpik Tokyo 2020 sudah ditubuhkan bagi menyediakan laporan kepada kementerian.
“Jawatankuasa itu sudah ditubuhkan dan saya dimaklumkan selepas 8 Oktober, mereka boleh sediakan satu laporan kepada kementerian. Menerusi laporan itu, barulah kita akan maklumkan apa tindakan kita seterusnya,” ujar beliau.
Sebagai rekod, pingat emas yang dimenangi Ziyad dalam acara lontar peluru T20 pada Sukan Paralimpik 31 Ogos lalu dibatalkan selepas dia dikatakan lewat memasuki call room sebelum acara bermula. K! ONLINE


Lahirkan bayi tanpa bapa, remaja dakwa ‘dibuntingkan’ makhluk halus
Oleh KOSMO!

29 September 2021, 8:00 pm
JAKARTA – Seorang remaja perempuan di Kabupaten Madiun, Jawa Timur mendakwa ‘dirogol’ makhluk halus hingga melahirkan seorang bayi, lapor Suara.com, semalam.
Menurut polis, keluarga itu membuat laporan bahawa bayi yang baru dilahirkan remaja berkenaan tidak mempunyai bapa dan mendakwa dia telah dibuntingkan oleh makhluk halus.
Bagaimanapun, pihak polis mengesyaki ia adalah sekadar satu percubaan menutupi kes sumbang mahram yang berlaku dalam keluarga tersebut.
“Ketika siasatan dijalankan, nenek mangsa memberitahu cucunya hamil kerana ‘dirogol’ makhluk halus di pinggir kampung ketika bermain di situ.
“Namun begitu, polis dapat mengesan beberapa fakta kurang tepat dalam keterangan keluarga ini. Kami juga telah mengambil tiga sampel asid deoksiribonukleik (DNA) iaitu bayi, bapa tiri dan bapa kandung remaja tersebut,” jelas Ketua Siasatan Jenayah Madiun, Asisten Komisioner Ryan Wira Raja Pratama. – Agensi


Tiada negeri dalam Fasa 1 PPN mulai Jumaat ini
Oleh KOSMO!

29 September 2021, 7:12 pm
PETALING JAYA – Tiada negeri berada dalam Fasa 1 dalam Pelan Pemulihan Negara (PPN) selepas kerajaan bersetuju untuk membenarkan peralihan fasa dalam mesyuarat Jawatankuasa Khas Pengurusan Pandemik Covid-19 hari ini.
Ketetapan baharu tersebut membolehkan Lembah Klang termasuk Kuala Lumpur, Putrajaya dan Selangor beralih ke Fasa 3.
Perdana Menteri, Datuk Seri Ismail Sabri Yaakob berkata, Melaka beralih ke Fasa 3 manakala Kedah pula ke Fasa 2.
Katanya, Negeri Sembilan dan Labuan kekal di Fasa 4.
“Prosedur operasi standard (SOP) bagi negeri-negeri di Fasa 2, 3 dan 4 boleh dilihat di laman sesawang www.mkn.gov.my,” katanya dalam satu kenyataan hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Siasatan segera insiden kekecohan tokong Cina
Oleh MOHD RIDZAUDDIN ROSLAN

29 September 2021, 7:34 pm
PETALING JAYA- Timbalan Menteri Wilayah Persekutuan, Datuk Seri Jalaluddin Alias mahu pihak berkuasa berkaitan dapat menyegerakan kes siasatan agar punca permasalahan insiden tersebut diperoleh segera.
Menurut Jalaluddin, beliau berasa sedih dah kecewa dengan insiden tercetus di luar sebuah tokong Cina di Cheras, Kuala Lumpur selepas sekumpulan penganut membawa kayu dan besi menyerang anggota polis.
“Untuk makluman, di kawasan itu terdapat sebuah Sekolah Jenis Kebangsaan (Cina) iaitu Tai Thung dan Sekolah Menengah Kebangsaan (SMK) Jalan Sungai Besi yang akan dibina.
“Kedudukan Tokong Cina Chee How pula berdekatan dua sekolah terbabit. Kehadiran ke kawasan itu bagi tujuan membina pagar penghadang ‘hoarding’ dan bukannya untuk merobohkan tokong itu,” katanya hari ini.
Jelasnya, walaupun keadaan telah berjaya diredakan, namun pihaknya memandang serius perkara itu berikutan melibatkan kekeruhan persepsi antara penganut kepercayaan dengan pihak berkuasa.
“Jadi, saya menasihati semua pihak sama ada para penganut, pihak berkuasa mahupun
netizen di media sosial agar mencari titik penyatuan agar permuafakatan ideal dapat dibentuk,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


China sumbang lagi sejuta dos vaksin Covid-19 kepada Malaysia
Oleh AMREE AHMAD

29 September 2021, 8:04 pm
PUTRAJAYA – China memutuskan untuk menyumbangkan sejuta lagi dos vaksin Covid-19 kepada Malaysia atas dasar persahabatan mendalam antara dua negara dan sesama rakyat.
Perkara tersebut dimaklumkan sendiri oleh Menteri Luarnya, Wang Yi secara rasmi ketika perbualan menerusi telefon bersama dengan Menteri Luar, Datuk Saifuddin Abdullah hari ini.
“Sumbangan tambahan vaksin jenama CoronaVac buatan firma negara itu, Sinovac Biotech Ltd. bagi membantu Program Imunisasi Covid-19 Kebangsaan,” kata kenyataan Wisma Putra.
Sebelum itu, kerajaan China muncul antara negara asing terawal pernah menyumbangkan sejumlah 500,000 dos vaksin tersebut pada Julai lalu untuk menjayakan program berkenaan.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


25 pemain B20 dipanggil sertai kem latihan pusat
Oleh MUHAMMAD ZUHAILY BADLISHAH

29 September 2021, 7:42 pm
KETUA jurulatih skuad bawah 20 (B20) kebangsaan, Brad Maloney memanggil 25 pemain bagi menyertai kem latihan pusat fasa 2 sebagai persiapan untuk kelayakan Piala Asia B23 2022 di Ulaanbaatar, Mongolia dari 23 hingga 31 Oktober depan.
Pengendali dari Australia itu mengekalkan 16 pemain daripada kem latihan fasa 1 selama sembilan hari dari 30 Ogos hingga 7 September lalu untuk sesi fasa 2 yang akan bermula 4 Oktober ini.
“Empat pemain yang sebelum ini tidak dapat menyertai latihan fasa 1 disenaraikan iaitu Sikh Izhan Nazrel Sikh Azman, Hairiey Hakim Mamat, Ahmad Aysar Hadi Mohd. Shapri dan Aiman Afif Md. Afizul.
“Lima pemain baharu juga dipanggil melengkapkan senarai latihan pusat fasa 2 iaitu Ahmad Zikri Mohd. Khalili, Aidil Azuan, Nik Akif Syahiran Nik Mat, Azam Azmi Murad dan K. Thivandaran
“Mereka akan menjalani latihan pusat fasa 2 di Padang Majlis Sukan Negara, Bukit Jalil sebelum skuad akhir 23 pemain berlepas ke Mongolia pada 20 Oktober 2021,” menurut kenyataan Persatuan Bola Sepak Malaysia (FAM).
Senarai akhir nanti bakal menampilkan empat pemain kebangsaan iaitu Mukhairi Ajmal Mahadi, 20, dari Selangor FC; Hakimi Abdullah, 22, (Terengganu FC); Quentin Cheng, 22, (Penang FC) dan Luqman Hakim Samsudin, 19, (KV Kortrijk).

Keempat-empat mereka akan menyertai skuad B20 negara sebaik tamat tugasan bersama pasukan senior kendalian Tan Cheng Hoe dalam dua aksi persahabatan antarabangsa bertemu Jordan dan Uzbekistan pada 6 serta 9 Oktober.
Skuad kendalian Maloney akan menentang Laos (25 Oktober), Mongolia (28 Oktober) dan Thailand (31 Oktober) dalam saingan Kumpulan J di Ulaanbaatar bagi merebut tempat ke pusingan akhir Piala Asia B23 2022 di Uzbekistan pada Jun 2022. – K! ONLINE

Senarai 25 pemain ke latihan pusat fasa 2
SIKH IZHAN NAZREL SIKH AZMAN (SELANGOR 2)
MUHAMMAD FIRDAUS IRMAN MOHD. FADHIL (SELANGOR 2)
MUHAMMAD AZRIN AFIQ RUSMINI (SELANGOR 2)
MUHAMMAD FAIZ AMER RUNNIZAR (SELANGOR 2)
MUHAMMAD FAHMI DANIEL MOHD. ZAAIM (SELANGOR 2)
MUHAMMAD KHAIRI SUFFIAN KHAINEYUSRI (SELANGOR 2)
T SARAVANAN (SELANGOR 2)
SAIFUL ISKANDAR ADHA SAIFUL AZLAN (SELANGOR 2)
AHMAD ZIKRI MOHD. KHALILI (SELANGOR 2)
MUHAMMAD AIDIL AZUAN (SELANGOR 2)
MUHAMMAD FIRDAUS RAMLI (JDT II)
MUHAMAD UMAR HAKEEM SUHAR REZWAN (JDT II)
CHIA RUO HAN (JDT II)
MUHAMAD ALIF ABDUL MUTALIB (JDT II)
AHMAD AYSAR HADI MOHD. SHAPRI (JDT II)
MUHAMMAD SHAFI AZSWAD SAPARI (JDT III)
NIK AKIF SYAHIRAN NIK MAT (TERENGGANU)
MUHAMMAD AZAM AZMI MURAD (TERENGGANU)
SYED MUHAMMAD NASRULHAQ SYED BIDIN (TERENGGANU II)
MUHAMMAD SYAFIK ISMAIL (TERENGGANU II)
MUHAMMAD HAIRIEY HAKIM MAMAT (TERENGGANU II)
MOHD AIMAN AFIF MD AFIZUL (KEDAH)
K THIVANDARAN (PJ CITY)
MUHAMMAD AZRI AB GHANI (PERAK)
AZHAD HARRAZ ARMAN (PROJEK FAM-MSN)


Kerajaan peruntuk RM2.92 billion bagi 351 projek RMK-12
Oleh SUBKHI SUDARJI

29 September 2021, 7:38 pm
PUTRAJAYA – Kerajaan memperuntukan RM2.92 billion bagi pelaksanaan 351 buah projek yang melibatkan 277 projek sambungan dan 74 projek baharu di bawah Rolling Plan 1 (RP1) Rancangan Malaysia ke-12 (RMK-12) 2021.
Menteri Alam Sekitar dan Air, Datuk Seri Tuan Ibrahim Tuan Man berkata, kos keseluruhan projek tersebut dianggarkan berjumlah RM44.6 bilion.
Menurutnya, kementerian akan melaksanakan peranannya di bawah tema ketiga RMK-12 iaitu Melonjakkan Kemampanan dalam memberi tumpuan kepada mempercepat pertumbuhan hijau serta mempertingkat kemampanan tenaga dan mentransformasi sektor air serta pengukuhan tadbir urus alam sekitar.
“Dua pemacu perubahan telah dikenalpasti bagi menjayakan Tema 3 iaitu Pemacu Perubahan 8: Menerima Guna Ekonomi Kitaran; dan Pemacu Perubahan 9: Mempergiat Penerimagunaan Pengurusan Sumber Air Bersepadu (IWRM).
“KASA akan melaksanakan konsep ekonomi kitaran bagi sektor plastik melalui Rangka Kerja Pengurusan Plastik (Malaysia Plastic Sustainability Roadmap), selari dengan aspirasi mempercepat peralihan daripada sistem ekonomi linear dan mewujudkan ekosistem ke arah ekonomi kitaran,” katanya dalam satu kenyataan hari ini.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lesen pengendali lori terbabit kemalangan lima kenderaan lain digantung
Oleh MOHD. HUSNI MOHD. NOOR

29 September 2021, 8:07 pm
PUTRAJAYA – Kementerian Pengangkutan (MOT) memutuskan untuk menggantung Lesen Pengendali terhadap pemegang lesen kenderaan barangan yang terlibat dalam kemalangan dengan lima kenderaan lain di Jalan Ipoh, Kuala Lumpur pada 6 September lalu.
Menterinya, Datuk Seri Dr. Wee Ka Siong berkata, tempoh penggantungan adalah selama tiga bulan atau sehingga syarikat itu memenuhi keperluan Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) yang ditetapkan.
Beliau berkata, pemegang Lesen Pengendali bagi kenderaan barangan itu adalah CBSB Transport Sdn Bhd.
“Tindakan itu diambil selepas mengambil kira kepentingan awam dan berdasarkan laporan siasatan dikeluarkan Jabatan Pengangkutan Jalan (JPJ) dan Agensi Pengangkutan Awam Darat (APAD).
“Ia juga selaras dengan peruntukan di bawah Seksyen 62 Akta Pengangkutan Awam Darat 2020 (Akta 715) di mana syarikat telah gagal melaksanakan ICOP tanpa sebab yang munasabah,” katanya dalam satu kenyataan di sini hari ini.
Beliau berkata, kegagalan melaksanakan ICOP adalah satu pelanggaran serius terhadap syarat lesen serta melibatkan risiko keselamatan kepada pemandu, pengguna jalan raya dan juga orang awam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penonton dibenar hadir di stadium
Oleh KOSMO!

29 September 2021, 7:19 pm
PETALING JAYA – Kerajaan hari ini mengumumkan kelonggaran baharu dalam Pelan Pemulihan Negara.
Antara kelonggaran itu ialah menonton perlawanan bola sepak, menghadiri bengkel dan perasmian dengan syarat tetamu telah menerima vaksin lengkap untuk negeri di Fasa 2, 3 dan 4.
Perdana Menteri, Datuk Seri Ismail Sabri Yaakob berkata, keputusan itu dibuat selepas mengadakan mesyuarat Jawatankuasa Pengurusan Pandemik Covid-19 hari ini.
“Kerajaan juga membenarkan pembukaan sektor latihan kemahiran dan pusat latihan industri termasuk kolej vokasional, TVET dan sebagainya di semua fasa dengan mematuhi SOP selaras dengan pembukaan institut pengajian tinggi berkuatkuasa 15 Oktober ini,” katanya dalam satu kenyataan.
Tambahnya, kehadiran penonton ke tempat perlawanan sukan dan rekreasi di negeri Fasa 2, 3 dan 4 juga dibenarkan dengan syarat-syarat tertentu.
Menurut Ismail Sabri, antara syarat itu termasuk memakai pelitup muka, menerima vaksin lengkap dan tiada aktiviti makan minum sepanjang berada di stadium.

Kanak-kanak berusia di bawah 18 tahun tidak dibenarkan untuk menonton perlawanan di tempat acara sukan berlangsung.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


SSM nafi data entiti perniagaan bocor
Oleh SITI A'ISYAH SUKAIMI

29 September 2021, 6:46 pm
PUTRAJAYA – Suruhanjaya Syarikat Malaysia (SSM) menafikan dakwaan terdapat kebocoran data melibatkan entiti perniagaan di Malaysia seperti dilaporkan beberapa portal hari ini.
SSM menerusi satu kenyataan berkata, pihaknya telah menjalankan siasatan dalaman dan memberi jaminan semua maklumat korporat yang diserah simpan kepada SSM adalah selamat dan dilindungi oleh beberapa lapisan teknologi keselamatan maklumat yang diiktiraf.
“SSM akan bekerjasama dengan Agensi Keselamatan Siber Negara (NACSA) dan Majlis Keselamatan Negara (MKN) bagi menjalankan siasatan lanjut terhadap dakwaan ini.
“Dalam masa sama, SSM menasihati orang ramai yang ingin mendapatkan maklumat entiti perniagaan berkaitan syarikat, perniagaan dan perkongsian liabiliti terhad untuk berurusan melalui saluran yang diiktiraf SSM,” jelasnya di sini hari ini.
Saluran yang diiktiraf tersebut ialah www.ssm4u.com.my atau www.ssm-einfo.my atau www.mydata-ssm.com.my.
Untuk sebarang aduan dan maklumat lanjut, orang ramai boleh menghubungi Pusat Panggilan SSM di talian 03-7721 4000 atau emel kepada [email protected]. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tujuh tahun Raja Afiq tunggu Rosyam Nor
Oleh HANISAH SELAMAT

29 September 2021, 6:40 pm
PETALING JAYA – Tidak sangka meraih peluang bergandingan dengan Datuk Rosyam Nor hanya selepas tujuh tahun aktif dalam arena seni membuatkan Raja Afiq cukup teruja.
Sehinggakan, setiap tunjuk ajar yang ditimba daripada idolanya itu di set penggambaran Gerak Khas Undercover diceritakan kepada ibunya.
Walaupun sudah berada di tahap tersendiri, katanya aktor dihormati ramai itu tidak lokek berkongsi pengalaman dan tunjuk ajar membuatkan setiap detik berada di lokasi penggambaran dimanfaatkan sebaik mungkin.
Malah ujar Raja Afiq, 27, sekian lama dia menyimpan angan-angan untuk beraksi dengan aktor hebat itu dan akhirnya pembabitan dalam drama bersiri 30 episod tersebut merealisasikan impiannya.
“Sejak kecil saya mengikuti lakonannya dari drama hinggalah ke filem seperti KL Menjerit, Janji Diana, Castello, Balistik, KL Gangster dan sampai sekarang.
“Umpama impian menjadi kenyataan pula apabila dapat berlakon dengan Rosyam. Malah watak saya dalam drama terbitan Skop Productions ini cukup dekat dengan peranan dibawakan idola saya itu.

“Dia memegang watak penjahat, Tony Bono. Sementara saya pula menggunakan nama Malik yang juga sebagai orang kanannya sekali gus membabitkan banyak babak antara kami berdua.
“Dia juga bukan jenis berkira. Ada saja ilmu dikongsi sampai setiap hari habis ‘shooting’ pun apabila balik rumah saya tak berhenti bercerita dengan emak,” katanya ketika sesi virtual barisan pelakon Gerak Khas Undercover baru-baru ini.
Drama bersiri yang bakal bersiaran menerusi TV3 bermula Jumaat ini turut membariskan Datuk Aaron Aziz, Erra Fazira, Salina Saibi, Datuk Seri Eizlan Yusof, Elizabeth Tan dan Ruzana Ibrahim.
Pengisian drama berkenaan berkisar cabaran dihadapi pasukan risikan menumpaskan kes jenayah membabitkan kumpulan kongsi gelap remaja, pengedaran dadah dalam kalangan pelajar sekolah, sindiket penipuan jual beli kereta, kes pelacuran dan keldai dadah.
Sementara itu, Raja Afiq yang mula dikenali menerusi drama Hello Mr. Perfect turut berbesar hati dapat mencuba melenyapkan stereotaip sebagai bintang romantis selepas menggalas peranan dalam drama aksi berkenaan.
Pemilik nama sebenar Muhammad Afiq Raja Razali itu memaklumkan, sudah lama dia menanti peluang menyahut cabaran melakukan babak lasak sendiri seperti yang digalasnya dalam Gerak Khas Undercover.
“Sebenarnya bawa watak apa pun bagi cabaran berbeza. Bukan tak suka karakter lelaki romantis atau kerap membintangi naskah cinta tetapi sebagai pelakon, saya perlu meneroka sisi berbeza.
“Lagipun saya suka aksi lasak. Apabila dapat peluang sebegini saya terus sambar. Tambahan pula berpeluang berkongsi set dengan ramai bintang hebat.
“Dapat bekerja dengan ramai pengarah hebat termasuk Datuk Yusof Haslam, Syamsul dan Syafiq Yusof, secara tidak langsung semua kelebihan ini memberi anjakan dalam profil lakonan saya.
“Saya pun tak kisah kalau selepas ini dibenci penonton disebabkan watak Malik kerana semuanya bukti penghayatan serta aksi saya menjadi. Saya tak sabar tunggu maklum balas ramai.
“Drama kepolisan ini juga memberikan kepuasan tersendiri apabila saya berpeluang menonjolkan watak dan perwatakan seorang gangster yang sudah pasti perlu menonjolkan memek muka serta emosi garang,” katanya lagi.
Terdahulu, bakat lakonan Raja Afiq yang mula dicungkil menerusi uji bakat Drama Festival Kuala Lumpur (DFKL) 2014 mula menyerlah dua tahun kemudian sebaik menjadi bintang utama drama Sayangku Kapten Mukhriz. – K! ONLINE


Tak perlu MTP untuk keluar negara bagi tujuan khusus
Oleh LUQMAN RIDHWAN MOHAMED NOR

29 September 2021, 6:34 pm
PUTRAJAYA – Berkuat kuasa 1 Oktober ini, semua warganegara Malaysia yang ingin keluar negara bagi beberapa tujuan khusus diberikan pengecualian daripada memohon kelulusan MyTravelPass (MTP).
Ketua Pengarah Imigresen, Datuk Khairul Dzaimee Daud berkata, diplomat Malaysia dan diplomat asing kekal tidak perlu memohon MTP seperti ketetapan sedia ada.
“Semua dokumen berkaitan tujuan perjalanan hendaklah ditunjukkan kepada pegawai Imigresen yang bertugas di kaunter-kaunter di mana-mana pintu masuk negara,” katanya dalam satu kenyataan hari ini.
Golongan yang tidak perlu memohon kelulusan MTP termasuklah pelajar yang baru mendapat tawaran belajar di universiti luar negara bersama dua orang pengiring serta pelajar lama yang menyambung pelajaran di luar negara bersama dua orang pengiring.
Selain itu, pelajar yang menduduki peperiksaan di luar negara bersama dua orang pengiring serta mereka yang mempunyai urusan kecemasan seperti kematian dan sakit kritikal juga tidak perlu memohon kelulusan MTP.
Tiga lagi tujuan khusus dimaksudkan adalah bertemu isteri atau suami di luar negara di mana perkahwinan hanya didaftarkan diluar negara; menyertai acara sukan, seminar dan mesyuarat serta menyertai misi bantuan kemanusiaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sungai tercemar pengunjung festival muzik buang air kecil merata-rata
Oleh KOSMO!

29 September 2021, 7:00 pm
LONDON – Satu kajian mendapati bahawa tindakan pengunjung sebuah acara festival muzik di Somerset, England, yang membuang air kecil merata-rata sepanjang festival itu berpotensi membahayakan hidupan liar di kawasan sekitar, lapor stesen penyiaran CNN semalam.
Kumpulan penyelidik dari Universiti Bangor telah mengenal pasti kandungan dadah jenis kokain dan metil enedioxymetamfetamin (MDMA) yang tinggi di Sungai Whitelake yang mengalir melalui Ladang Worthy, di mana cara Festival Glastonbury kebiasaannya diadakan dengan lebih 200,000 pengunjung.
Kajian tersebut mendapati bahawa kepekatan dadah yang ditemui bertambah empat kali ganda selepas festival pada tahun 2019, di mana kepekatan kokain mencapai tahap yang sebelum ini memberikan kesan kepada kitaran hidup belut Eropah yang diancam kepupusan.
Profesor Sains Tanah Lempab di Universiti Bangor yang juga merupakan ketua penyelidik, Christian Dunn berkata, kadar dadah terlarang adalah cukup tinggi untuk diklasifikasikan sebagai memusnahkan persekitaran.
Menurutnya, kenaikan kadar dadah itu berpunca daripada sikap pengunjung festival terbabit yang berlaku lebih pantas dalam cuaca panas.
“Ini telah menguatkan lagi fakta bahawa menghentikan pembuangan air kencing secara terbuka amat penting.

“Ia bukan hanya untuk bahan tercemar tradisional tetapi juga untuk bahan tercemar sebegini,” kata Dunn.
Meskipun memuji kerja keras yang dilakukan oleh penganjur festival dalam menangani isu pembuangan air kecil secara terbuka, Dunn berkata, perlunya penyelidikan lanjut bagi mengenal pasti kesan dadah terlarang terhadap ekosistem.
“Kita perlu menunjukkan bahaya dadah ini kepada orang awam dan pengunjung festival serta memberitahu mereka bahawa ini adalah penyebab mengapa mereka tidak sepatutnya membuang air kecil di tempat awam,” katanya. – AGENSI